Kerajaan akan bina PPS kekal dikawasan berisiko banjir - Zahid hamidi

KELANTAN, 22 Disember- Kerajaan akan membina pusat pemindahan sementara (PPS) kekal di lokasi berisiko terkesan banjir di seluruh negara.  Timbalan Perdana Menteri, Datuk Seri Dr Ahmad Zahid Hamidi, berkata perkara itu diputuskan oleh Jawatankuasa Pengurusan Bencana Pusat yang dipengerusikannya.

(Timbalan Perdana Menteri, Datuk Seri Dr Ahmad Zahid Hamidi, selepas melawat PPS Sekolah Kebangsaan (SK) Jelor, Pasir Puteh)

Jelas beliau, inisiatif itu adalah pendekatan jangka panjang bagi lokasi yang sering terdedah banjir selain kewujudannya dapat dimanfaatkan oleh semua.  "Ada dua pilihan pertama kita menggunakan sekolah-sekolah yang sering di jadikan sebagai PPS untuk di bina sebuah dewan, manakala PPS kekal yang tidak ada di kawasan sekolah menteri besar akan berbincang dengan setiausaha negeri untuk mengenal pasti tanah-tanah bersesuaian," katanya di sini.Beliau yang juga Menteri Kemajuan Desa dan Wilayah bercakap pada sidang media selepas melawat PPS Sekolah Kebangsaan (SK) Jelor, Pasir Puteh. Dalam perkembangan sama, beliau berkata, sekiranya gelombang ketiga banjir berlaku, langkah siap siaga perlu dilakukan oleh NADMA atas nasihat Jabatan Meteorologi Malaysia (MetMalaysia). Ini termasuk cadangan memindahkan penduduk di kawasan berisiko banjir tiga hari lebih awal sebelum banjir gelombang berikutnya berlaku.

Sementara itu, semua Pusat Pemindahan Sementara (PPS) menempatkan penduduk terjejas banjir di beberapa negeri yang belum di gazetkan akan segera diwartakan. Zahid Hamidi berkata, Agensi Pengurusan Bencana Negara (NADMA) telah di arahkan untuk mengenalpasti PPS telibat serta merta bagi mengelakkan berlakunya masalah birokrasi.  Ia terutama dalam memudahkan penyaluran bantuan di buat kepada penduduk terjejas dalam kadar segera oleh pelbagai agensi.  "Dengan arahan baru ini kerana penampungan perlu di lakukan dengan segera kita telah mengeluarkan arahan tetap bahawa pps yang tidak di gazetkan ini akan secara automatik di gazetkan dan semua bantuan-bantuan mengikut SOP yang telah di tetapkan hendaklah juga di salurkan," katanya kepada media selepas melawat PPS Sekolah Kebangsaan (SK) Jelor, Pasir Puteh.  Hadir sama, Menteri Besar Kelantan, Datuk Ahmad Yakob dan Pengerusi Badan Perhubungan UMNO Kelantan, Datuk Ahmad Jazlan Yaakub.


Potongan 30% cukai taksiran kediaman di Putrajaya mulai Januari 2023

KUALA LUMPUR, 22 Disember- Perdana Menteri Datuk Seri Anwar Ibrahim mengumumkan pengurangan Cukai Taksiran Bagi Kediaman Berharga Di Bawah RM300,000 di Putrajaya bermula 1 Januari tahun depan dengan potongan sebanyak 30%.Satu pertemuan dengan pengurusan tertinggi Dewan Bandaraya Kuala Lumpur (DBKL) telah diadakan.Beliau mendengar rungutan dan pandangan daripada penduduk di Putrajaya bahawa cukai taksiran yang dikenakan ke atas premis kediaman agak tinggi berbanding kawasan sekitarnya.Pengurangan itu adalah selaras dengan hasrat Kerajaan Perpaduan untuk mengurangkan bebanan rakyat terutamanya melibatkan golongan M40 dan B40 yang memiliki kediaman mampu milik di Putrajaya.Potongan sebanyak 30% itu diberikan kepada premis kediaman yang telah siap dibina pada tahun 2017 sehingga kini yang melibatkan hampir 8,500 unit.Pengurangan cukai taksiran akan mula berkuatkuasa mulai 1 Januari 2023 sehingga penilaian semula dilaksanakan oleh Perbadanan Putrajaya.Hadir sama Ketua Setiausaha Negara, Tan Sri Mohd Zuki Ali.


Cubaan seludup rokok kretek gagal

BATU PAHAT, 22 Disember- Agensi Penguatkuasaan Maritim Malaysia (MARITIM) Zon Maritim Batu Pahat, berjaya mematahkan cubaan seludup masuk 282,000 batang rokok kretek pelbagai jenama di perairan Kuala Batu Pahat, pukul 1.00 pagi tadi.  Pengarah Zon Maritim Batu Pahat, Komander Maritim Mohd Haniff Mohd Yunus berkata, 25 kotak rokok yang dipercayai tidak bercukai itu diambil dari Indonesia untuk pasaran tempatan Bot maritim yang sedang menjalankan Op Jaksa dan Op Sapu Air 2022 menghampiri sebuah bot pancung tanpa nombor pendaftaran dalam keadaan mencurigakan.  Menyedari kehadiran pihak berkuasa, bot dinaiki dua suspek bertindak memecut laju ke arah kawasan paya bakau, sebelum suspek terjun meninggalkan bot untuk melarikan diri. "Kalau melihat pada keadaan bot yang tiada nombor pendaftaran, kita syak ia daripada Malaysia berdasarkan daripada reka bentuknya."Kita sebenarnya jarang dapat rokok seperti ini. Yang pasti semua rokok keretek, cuma jenamanya kita jarang jumpa. Bagi pasaran rokok ini, kita pun tidak berapa pasti target dia," katanya kepada pemberita di Pangkalan Zon Maritim Batu Pahat hari ini.Jelasnya, sindiket berkenaan beroperasi semasa air pasang bagi memudahkan barangan seludup dipunggah.  Sebuah bot fiber menggunakan enjin jenis Yamaha 40 kuasa kuda, dan sebuah bot gentian kaca digunakan sindiket turut dirampas.  Kes disiasat, mengikut Akta Kastam 1967.


PMKS terus diperkasa hadapai cabaran ekonomi 2023

KUALA LUMPUR, 22 Disember- Kementerian Pembangunan Usahawan dan Koperasi akan terus memperkasa Perusahaan Mikro, Kecil dan Sederhana (PMKS) sebagai persediaan berdepan jangkaan ketidakstabilan ekonomi tahun hadapan. Menterinya Datuk Ewon Benedick berkata, sektor berkenaan perlu diberi fokus memandangkan ia antara sektor yang menyumbang pendapatan kepada rakyat.Bagi tujuan tersebut, kementerian akan menubuhkan satu majlis pemerkasaan usahawan PMKS bermula dari peringkat daerah."Perniagaan kecil-kecilan penting untuk membantu ekonomi negara dan boleh disertai oleh rakyat seperti PMKS. Inilah cara untuk mengatasi cabaran ekonomi kita."Di Malaysia, PMKS menyediakan 47% pekerjaan kepada rakyat. Jadi saya dan kementerian mahu ia dapat diperkasakan," katanya selepas melancarkan Super App TapTaplah oleh Koperasi Tanjung Keramat,sebuah badan koperasi yang berpusat di Putatan Sabah.Ia merupakan aplikasi koperasi dalam talian yang pertama di Malaysia menyediakan data dan analisis bagi tujuan pemasaran serta prestasi perniagaan koperasi.


Bilangan penduduk terjejas banjir di Kelantan berkurangan

PASIR MAS, 22 Disember - Jumlah penduduk terjejas banjir di Kelantan menunjukkan sedikit penurunan setakat pukul 7.00 malam iaitu 25,009 orang berbanding 25, 295 orang petang tadi. Menurut infobencanabanjir Jabatan Kebajikan Masyarakat (JKM), jumlah itu melibatkan 7,792 keluarga yang masih berada di 77 Pusat Pemindahan Sementara (PPS) membabitkan sembilan daerah. Ia melibatkan daerah Pasir Mas, Kota Bharu, Pasir Puteh, Tumpat, Kuala Krai, Tanah Merah, Bachok, Machang dan Jeli. Sementara itu, laman web publicinfobanjir Jabatan Pengairan dan Saliran (JPS) melaporkan sehingga kini, empat sungai utama di Kelantan masih melepasi paras bahaya iaitu Sg. Lebir di Kg. Tualang, Kuala Krai (35.41 m), dua stesen Sg. Golok di Rantau Panjang Pasir Mas masing-masing 10.30 meter dan 10.31 meter dan Sg Golok di Kuala Jambu, Tumpat (3.73 meter).

Manakala dua sungai iaitu Sg Kelantan di Kuala Krai dan Sg Golok di Kg Jenob Tanah Merah merekodkan bacaan melepasi paras amaran. Dalam perkembangan berkaitan, kerja-kerja pemantauan dan penyerahan bantuan bekalan makanan kepada penduduk terjejas banjir sedang giat dilaksanakan pelbagai pihak.


35 sukarelawan dari Perlis digerakkan ke Kelantan

KANGAR, 22 Disember - Pertubuhan Amal Insan Prihatin Perlis dan Majlis Agama Islam dan Adat Istiadat Melayu Perlis (MAIPs) menggerakkan 35 sukarelawan sebagai keprihatinan terhadap tragedi banjir yang menimpa penduduk di Kelantan.Misi bantuan akan tertumpu di daerah Rantau Panjang, Pasir Mas dan Pasir Putih di Kelantan serta Besut, Terengganu bermula hari ini hingga 26 Disember ini.  Menurut Pengerusi Pertubuhan Amal Insan Prihatin Perlis, Reswan Ramli misi tersebut dianjurkan Kerajaan Negeri Perlis dan MAIPs dengan kerjasama Pertubuhan Amal Insan Prihatin Perlis dan Husmat Furniture.  Barangan bantuan dibawa menggunakan sebuah lori, enam buah kenderaan pacuan empat roda nan sebuah van.

(500 unit selimut tebal antara barangan yang akan disumbangkan)

"Antara barangan yang akan disumbangkan ialah 1,000 hamper makanan asas, 500 unit selimut tebal, 500 selimut, 500 helai kain pelikat, 500 helai kain batik dan air miniral," kata Reswan Ramli di sini.Banjir yang sedang melanda Kelantan dan Terengganu ketika ini menyebabkan puluhan ribu penduduk terjejas selain menyebabkan banyak kerosakan harta benda, rumah kediaman dan kemudahan awam.  Misi ini turut mendapat perkenan Raja Muda Perlis, Tuanku Syed Faizuddin Putra Jamalullail merangkap Tuanku Yang Dipertua MAIPs.


RM1.8 billion kos tebatan banjir dapat dikurangkan melalui tender terpilih - PM

PUTRAJAYA, 22 Disember- Sebanyak RM1.8 billion dapat dikurangkan daripada kos asal pengurusan banjir bernilai RM15 bilion yang diluluskan pentadbiran terdahulu, sekiranya ia dilaksanakan melalui tender terpilih.  Perdana Menteri, Datuk Seri Anwar Ibrahim menegaskan, beliau telah mengarahkan Kementerian Kewangan untuk berbincang dan berunding semula dengan syarikat terlibat melalui tender ini.

(Perdana Menteri, Datuk Seri Anwar Ibrahim ketika berucap merasmikan Konvensyen Hari Penjaja dan Peniaga Kecil Peringkat Kebangsaan Tahun 2022 di sini)

"Saya sebut tadi tender, tender pilihan tebatan banjir RM15 bilion bila dibuat rundingan terus tender kosnya melambung, tapi saya arah MOF (Kementerian Kewangan) untuk berbincang balik dengan syarikat melalui proses tender terpilih, kos RM15 billion dapat dikurangkan. RM1.8 bilion dapat diselamatkan...

"Bayangkan sebanyak RM1.8 bilion dapat diselamatkan daripada projek RM15 bilion. Ini isu tatakelola yang baik, isi pimpinan harus pastikan jangan ada ketirisan, bukan soal politik, tetapi soal rakyat. RM1.8 bilion kalau dipulangkan kepada penjaja bayangkan. Itu contoh saja" katanya ketika berucap merasmikan Konvensyen Hari Penjaja dan Peniaga Kecil Peringkat Kebangsaan Tahun 2022 di sini.  Seramai 2,500 penjaja dan peniaga kecil dari seluruh negara hadir ke konvensyen anjuran Kementerian Pembangunan Usahawan dan Koperasi.  Ia diadakan setiap tahun dan merupakan tahun kesepuluh di peringkat kebangsaan.


Garis panduan aktiviti perkhemahan akan dikuatkuaskan

PETALING JAYA, 22 Disember- Garis panduan berhubung ketetapan dan peraturan aktiviti perkhemahan akan dikuatkuasakan sebagai enakmen atau peraturan pekeliling.Menurut Menteri Besar Selangor, Datuk Seri Amirudin Shari, dalam masa terdekat, kerajaan negeri akan mengadakan pertemuan dengan pemilik atau penganjur tapak perkhemahan supaya garis panduan tersebut dapat dimuktamadkan.

(Menteri Besar Selangor, Datuk Seri Amirudin Shari)

"Saya jangkakan kita akan cuba untuk jadualkan pada sesi bulan tiga nanti, kalau ada kesempatan saya harap kita akan buat sesi bulan tiga kalau ada keperluan pindahan enakmen kalau tidak ada maknanya dalam tempoh dua bulan dari sekarang menjelang Februari kita boleh putuskan sahaja dalam Majlis Mesyuarat Kerajaan Negeri atau pun dalam RMTES," katanya.Tambah Amirudin, garis panduan berkenaan turut meliputi aktiviti memancing dan mendaki supaya kejadian kecemasan tidak berulang sekali gus menjamin keselamatan nyawa.Beliau berkata demikian selepas melancarkan pameran ‘The World of DC Exhibition’ di Tropicana Garden Mall, Petaling Jaya, hari ini.


Info On Wheels tangkis berita palsu berkaitan banjir

KUANTAN, 22 Disember- Jabatan Penerangan Negeri Pahang terus mendekati masyarakat menerusi aktiviti Info On Wheels sebagai usaha menyampaikan maklumat berhubung Monsun Timur Laut yang diramalkan melanda negeri itu.

Pengarahnya, Sabarudin Yeop Hamza berkata Unit Hebahan Bergerak akan memasuki kawasan-kawasan yang berisiko berlaku banjir bagi menyalurkan maklumat awal agar penduduk sentiasa bersiap sedia sekiranya berlaku banjir.  Hebahan itu juga akan menangkis berita palsu yang disebarkan melalui laman media sosial.  "Supaya kita nak tahu supaya masyarakat ini menjadi masyarakat yang bermaklumat bersedia menghadapi sebarang kemungkinan berlaku banjir."Sebab kita lihat perkara ini sangat-sangat perlu pada hari ini apatah lagi banyak kedengaran berita palsu yang tidak benar dan sebagainya. Jadi inilah Jabatan Penernagan peranan dia pastikan bahawa maklumat yang sampai kepada masyarakat itu tepat, maklumat yang jelas, sumber yang sah," kata Sabarudin kepada RTM selepas Program Info On Wheels di Sungai Isap di sini.Dalam hebahan itu katanya masyarakat dibekalkan pelbagai maklumat agar tidak panik, termasuk pihak yang perlu dihubungi jika berlaku banjir dan apa yang perlu dilakukan dalam menghadapi situasi banjir.


Ketua Polis Selangor kemaskini jumlah mangsa tragedi tanah runtuh

BATANG KALI, 22 Disember-Jumlah mangsa terbabit dalam tragedi tanah runtuh di tapak perkhemahan, Father's Organic Farm, Batang Kali adalah seramai 92 orang. Angka itu kurang dua daripada angka yang dilaporkan sebelum ini.

(Ketua Polis Selangor, Datuk Arjunaidi Mohamed ketika sidang media hari ini)

Ketua Polis Selangor, Datuk Arjunaidi Mohamed mengesahkan butiran itu dalam sidang media sebentar tadi.Beliau menjelaskan, berlaku pertindihan nama dalam pendaftaran di pusat perkhemahan. Pihaknya ambil masa untuk memastikan perkara itu sebelum mengumumkan pada hari ini. Justeru mangsa yang belum dikesan adalah seorang kanak-kanak lelaki. Dengan ini, mangsa terbabit dalam insiden tanah runtuh di batang kali adalah 92. Manakala 61 daripadanya dilaporkan selamat, 30 disahkan terkorban dan seorang masih hilang.


Selangor tuan rumah pameran Adiwira Dunia pertama di Asia Tenggara

SELANGOR, 22 Disember- Negeri Selangor terpilih sebagai tuan rumah pameran adiwira dunia pertama di Asia Tenggara.Menurut Menteri Besar, Datuk Seri Amirudin Shari berkata, kualiti dan potensi pelbagai kemudahan di negeri itu menjadi faktor penganjur, WOW Event Asia mengadakan pameran ‘The World of DC Exhibition’.

"Dengan kehadiran program seperti ini akan menggalakkan lebih ramai lagi watak-watak yang di pamerkan, di sini adalah watak-watak yang agak 'evergreen' seperti Superman, Wonder Women mahupun Batman dan ada watak-watak baharu yang turut menjadi perhatian terutama anak generasi muda ia boleh mengisi masa lapang cuti sekolah dan dalam masa yang sama ia juga boleh beri peluang kepada perniagaan runcit di sekitar kita dan perhotelan," katanya di sini.Amirudin berkata, pameran yang bermula esok hingga 1 April depan di Tropicana Garden Mall, Petaling Jaya turut membuka peluang kepada pelancongan domestik.Tambah beliau, pameran ini dijangka dapat menarik 200-ribu pengunjung terutamanya bagi peminat watak-watak adiwira seperti Batman, Superman, Wonder Women dan Aquaman.Beliau berkata demikian selepas melancarkan pameran berkenaan di Tropicana Garden Mall, hari ini.Tiket pameran ini dijual pada harga RM55 untuk dewasa manakala kanak-kanak RM38.


Najib beri keterangan kes Shahrir 5 Januari 2023

KUALA LUMPUR, 22 Disember- Perkembangan kes pengubahan wang haram Tan Sri Shahrir Ab Samad.Bekas Perdana Menteri, Datuk Seri Najib Razak  yang memakai sut lengkap berwarna biru hari ini, memberitahu Mahkamah Tinggi, beliau tidak bersedia memberikan keterangan secara lisan tanpa kehadiran peguam pemerhati, Tan Sri Muhammad Shafee Abdullah.

Tan Sri Shahrir didakwa membabitkan diri dalam pengubahan wang haram dengan tidak melaporkan pendapatan sebenar dalam borang cukai pendapatan, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang dimasukkan ke dalam akaun bank miliknya.

Najib Razak, yang dijadualkan memberi keterangan hari ini sebagai saksi pendakwaan terpaksa ditangguhkan ke 5 Januari tahun depan.

(Isteri Bekas Perdana Menteri dan anak turut hadir di Mahkamah Tinggi hari ini)

Ini berikutan beliau tidak bersedia memberikan keterangan secara lisan tanpa kehadiran peguam pemerhati, Tan Sri Muhammad Shafee Abdullah.Pada Prosiding hari Ini, Timbalan Pendakwa Raya Rasyidah Murni Azmi meminta penjelasan bekas Presiden UMNO berhubung keberadaan Tan Sri Shafee.Jelas Datuk Seri Najib peguam pemerhatinya mempunyai urusan lain di luar Kuala Lumpur.Sementara itu, peguam Datuk Firoz Hussein Ahmad Jamaluddin yang mewakili Tan Sri Shahrir berkata pihaknya tiada sebarang bantahan berhubung perkara itu.Hakim Datuk Muhammad Jamil Hussin kemudian membenarkan permohonan tersebut.Perbicaraan kemudiannya disambung dengan saksi pendakwaan ke-22 merupakan Penolong Penguasa Suruhanjaya Pencegahan Rasuah Malaysia (SPRM) Nurzahidah Yacop disoal balas peguam bela Tan Sri Shahrir.Ketika disoal balas Nurzahidah tidak bersetuju dengan semua soalan yang diberikan pihak pembelaan.Antaranya, Nurzahidah tidak bersetuju dengan cadangan peguam yang menyatakan keterangan penyiasatannya tidak lengkap.


Pasukan sukarelawan ResQ UPSI bantu penduduk terjejas banjir

TANJUNG MALIM, 22 Disember- Pasukan sukarelawan ResQ, Universiti Pendidikan Sultan Idris (UPSI) telah menggerakkan misi bantuan kepada penduduk terjejas banjir di Kelantan. Pasukan ResQ juga telah membantu tiga keluarga terkesan banjir sebagai tanda keprihatinan UPSI terhadap bencana yang berlaku di negeri itu.Naib Canselor UPSI, Prof. Datuk Dr Md Amin Md Taff menerusi kenyataan berkata, pasukan ResQ aktif dalam membantu penduduk terjejas banjir seluruh negara.  Tambah beliau, seramai 12 kakitangan yang terlibat diketuai Dr Omar Firdaus Mohd Said telah digerakkan bagi membantu penduduk terjejas untuk di bawa ke pusat pemindahan sementara di kawasan itu.  Md Amin berkata, selain ResQ UPSI, sebanyak tiga lagi NGO turut sama membantu dalam misi bantuan banjir kali ini.

(Bantuan makanan kepada penduduk terjejas banjir)


Orang ramai sambut baik Pakej Perpaduan Prabayar Internet

SEREMBAN, 22 Disember- Pakej perpaduan prabayar internet mudah alih yang diumumkan Menteri Komunikasi dan Digital (KKD) Fahmi Fadzil mendapat respon positif.Orang ramai yang ditemui RTM turut berharap agar Pakej Perpaduan itu dapat diteruskan bagi tempoh yang lama.Bagi pesara Muhamad Mad Nor Ali, "saya menyokong usaha yang dilakukan kerajaan, kerana ia akan memebrikan kemudahan kepada anak-anak untuk mengakses internet."Menurut Abu Khalib Abu Zarin ketika ditemui pemberita, perkara yang telah diumumkan oleh Menteri KKD; "amat bagus kerana saya pun pesara dan warga emas. Saya mengharapkan agar pakej ini dapat dikekalkan bagi memberi kemudahan kepada rakyat."Ketika ditanya pemberita Muhamad Azfar Mohd Ali berpendapat, "saya sokong apa yang dilakukan oleh kerajaan sebab penggunaan internet bagus dan bertepatan pada zaman sekarang."Sebagai contoh kalau kita pelajar atau bekerja memang memerlukan penggunaan internet bagi memudahkan penghantaran kerja dengan e-mail."Pakej itu dilihat dapat memberi impak besar kepada penggunaan internet seharian dan kos utiliti yang dibayar setiap bulan.


Hujan berterusan di enam negeri dijangka berlaku hingga Isnin

KUALA LUMPUR, 22 Disember - Jabatan Meteorologi Malaysia (MetMalaysia) mengeluarkan amaran hujan berterusan di enam negeri yang dijangka berlaku hingga Isnin ini.Hujan tahap buruk sepanjang hari ini dijangka berlaku di Terengganu melibatkan kawasan Hulu Terengganu, Marang, Dungun dan Kemaman, di Pahang (Kuantan, Pekan dan Rompin) dan Johor (Kluang, Mersing, Kulai, Kota Tinggi dan Johor Bahru).Sementara hujan berterusan tahap waspada untuk tempoh sama, diramal berlaku di seluruh Kelantan, dan beberapa kawasan di Terengganu iaitu Besut, Setiu, Kuala Nerus dan Kuala Terengganu), manakala Pahang (Jerantut dan Maran) dan Johor (Segamat, Batu Pahat dan Pontian).Keadaan cuaca sama dijangka berlaku di Sarawak iaitu Kuching, Serian, Samarahan, Sri Aman, Betong, Sarikei, Sibu, Mukah, Miri (Subis, Beluru, Miri dan Marudi) serta Limbang bermula esok hingga Sabtu ini.

Di Sabah pula, hujan berterusan tahap waspada dijangka berlaku bermula esok hingga Isnin di kawasan pedalaman (Sipitang, Kuala Penyu dan Beaufort), Pantai Barat, Sandakan (Telupid, Kinabatangan, Beluran dan Kudat) serta Labuan.


Tanah runtuh: Operasi mencari dan menyelamat berjalan lancar

BATANG KALI, 22 Disember- Operasi mencari dan menyelamat mangsa tragedi tanah runtuh di tapak perkhemahan Father's Organic Farm di Batang Kali, Selangor berjalan lancar.Menurut Panglima 4 Divisyen, Mejar Jeneral Datuk Ya'cob Samiran, antara aset Tentera Darat yang diaturgerakkan ialah dua buah jengkaut jenis PC 210 LC-10M milik pasukan 91 Rejimen Askar Jurutera Diraja dan seekor anjing pengesan. "Termasuklah sekali dengan pencarian melalui rondaan di kawasan sungai dan hutan-hutan berhampiran di sini untuk mencari sama ada, ada tak mangsa-mangsa yang terkeluar dari kawasan tapak tragedi itu. Setakat ini petanda itu tiada di situ tapi kita tetap melaksanakan tugasan itu," kata Ya'cob kepada media di sini.  Turut hadir, Panglima 11 Briged, Brigedier Jeneral Fazal Abdul Rahman yang berada di lokasi kejadian bagi memantau gerak kerja operasi mencari dan menyelamat.

(Mejar Jeneral Datuk Ya'cob berkata Operasi mencari dan menyelamat berjalan lancar)


KPDN akan tubuh satu sekretariat tangani isu kos sara hidup

PUTRAJAYA, 22 Disember- Kementerian Perdagangan Dalam Negeri dan Kos Sara Hidup (KPDN) akan menubuhkan satu sekretariat tetap bersama Kementerian Ekonomi dalam menangani semua isu berkaitan kos sara hidup.Menteri KPDN, Datuk Seri Salahuddin Ayub berkata, sekretariat tersebut akan menumpukan usaha untuk mewujudkan satu pelan bertindak yang lebih konprehensif dalam menangani isu tersebut yang kini menjadi fokus utama kerajaan perpaduan.

(Menteri KPDN, Datuk Seri Salahuddin Ayub)

Sekretariat tersebut juga akan mengadakan sesi libat urus dengan 11 kementerian lain yang terlibat dalam Majlis Tindakan Sara Hidup Negara (NACCOL).Dalam menangani isu kos sara hidup, pihaknya tidak boleh bekerja bersendirian dan perlu bekerjasama dengan semua pihak agar pelan bertindak strategik itu dapat benar-benar dijayakan"Kita telah setuju untuk bersetuju untuk mewujudkan sekreteriat tetap dua kementerian ini KPDN dan ekonomi yang akan pada bila-bila masa boleh mengadakan mesyuarat pertemuan engagement seminar, bengkel dan seumpamanya supaya kita dapat untuk bergerak ke hadapan dengan lebih efisyen," katanya di sini.Sekretariat tetap tersebut akan diketuai oleh ketua Setiausaha kedua-dua kementerian selain melibatkan Jabatan Perangkaan Malaysia (DOSM) dan Unit Perancangan Ekonomi (EPU) Jabatan Perdana Menteri.Beliau ditemui media selepas menerima sumbangan satu tan barang makanan asas daripada Syarikat Tamin bagi membantu mangsa banjir di Putrajaya.Sumbangan itu disampaikan Ketua Pegawai Eksekutif Syarikat Tamin Sdn Bhd, Abdul Talib Abdul Rahman yang akan diserahkan kepada pihak Program Food Bank Malaysia dibawah kelolaan KPDN untuk kegunaan mangsa banjir di lima buah negeri.


YAWAS komited jaga kebajikan warga emas dan OKU

SHAH ALAM, 22 Disember- Yayasan Warisan Anak Selangor (YAWAS) komited memperkemaskan kebajikan warga emas dan Orang Kurang Upaya (OKU).Skim Mesra Insan Istimewa (SMIS) adalah pembaharuan daripada pihak YAWAS dalam memperbanyakkan manfaat kepada golongan terlibat berbanding Skim Mesra Usia Emas (SMUE).Menurut Pengerusi Jawatankuasa Tetap Pembangunan Sosio Ekonomi, Kebajikan Masyarakat dan Pemerdayaan Pekerja, Ganabatirau Veraman, bantuan ini terbuka kepada semua OKU tanpa mengira usia."Hanya lebih kurang 5.5 peratus sahaja yang berdaftar adalah OKU. Maka, kami juga promosikan kepada golongan OKU supaya daftar program ini untuk mendapat manfaat.Kita menjenamakan sebagai Skim Mesra Insan Istimewa (SMIS)," kata Ganabatirau ketika ditemui selepas Majlis Pelancaran Program SMIS, hari ini.Bantuan baucer beli belah sebanyak RM150 akan diberi kepada mereka bermula tahun hadapan tanpa perlu mengikut bulan kelahiran.Tambahnya, khairat kematian sebanyak RM500 akan diberikan kepada waris ahli yang berdaftar.

(Pengerusi Jawatankuasa Tetap Pembangunan Sosio Ekonomi, Kebajikan Masyarakatdan Pemerdayaan Pekerja, Ganabatirau Veraman)


Timbalan Menteri Komunikasi Dan Digital, Teo Nie Ching lawat Angkasapuri

ANGKASAPURI, 22 Disember- Radio Televisyen Malaysia (RTM) terus memainkan peranan penting sebagai platform utama kerajaan menyampaikan maklumat yang sahih buat negara.Menurut Timbalan Menteri Komunikasi Dan Digital (KDD), Teo Nie Ching dengan keadaan digitalisasi yang semakin berkembang pesat RTM perlu disesuaikan juga dengan keperluan terkini mengikut peredaran semasa.

(Timbalan Menteri Komunikasi Dan Digital (KDD), Teo Nie Ching menandatangani buku lawatan di Wisma TV, Angkasapuri, hari ini)

Beliau menemui pemberita selepas mendengar taklimat dan membuat lawatan ke Angkasapuri Kota Media hari ni.Turut dihadiri oleh ahli direktorat tertinggi Jabatan Penyiaran Malaysia (RTM) dan dimulakan taklimat oleh Timbalan Ketua Pengarah (Operasi Penyiaran), Putri Joliana Yaacob.RTM mula ditubuhkan sejak tahun 1946, dan mempunyai 6 saluran televisyen, 34 stesen radio dan platform media baharu.


Malaysia sokong resolusi Majlis Keselamatan PBB mengenai Myanmar

PUTRAJAYA, 22 Disember- Malaysia mengalu-alukan resolusi yang diterima pakai Majlis Keselamatan Pertubuhan Bangsa-Bangsa Bersatu (UNSC) mengenai situasi di Myanmar pada Rabu, dengan menekankan bahawa resolusi itu mustahak dalam menyokong peranan utama ASEAN untuk mencari penyelesaian damai di negara yang diterajui junta itu.Kementerian Luar Negeri dalam satu kenyataan menyatakan Malaysia akan bekerjasama rapat dalam ASEAN dan rakan kongsi luar untuk memastikan kemajuan usaha ini demi kepentingan rakyat Myanmar.“Malaysia sebelum ini menyeru UNSC untuk menunaikan tanggungjawab yang diamanatkan berdasarkan piagamnya.“Majlis berkenaan (UNSC) juga menggalakkan masyarakat antarabangsa untuk menyokong mekanisme dan proses yang diterajui ASEAN dalam hal ini termasuk pelaksanaan Konsensus Lima Perkara ASEAN," menurut kenyataan itu.

(Mesyuarat Majlis Keselamatan PBB semasa mengundi draf resolusi berkaitan Myanmar di ibu pejabat PBB di New York pada 22 Dis./AFP)

UNSC menerima pakai resolusi pada 21 Disember 2022 yang mengecam pencabulan hak oleh tentera Myanmar sejak rampasan kuasa 1 Feb 2021.Diluluskan dengan 12 undian menyokong dan tiga berkecuali, resolusi itu mencerminkan junta Myanmar kian dipinggirkan ekoran jenayah kemanusiaan dan jenayah peperangan yang dilakukan pasukan keselamatan.Resolusi itu merupakan keputusan rasmi pertama Majlis Keselamatan mengenai Myanmar sejak negara itu yang dahulunya dikenali sebagai Burma memperoleh kemerdekaan daripada Britain pada 1948.- BERNAMA


Gelombang kedua banjir, trak ATM ke Terengganu esok

KEMAMAN, 22 Disember- Angkatan Tentera Malaysia (ATM) akan menggerakkan aset trak-nya bagi membawa bekalan makanan dan keperluan asas ke Terengganu esok.Ia sebagai persediaan menghadapi gelombang kedua banjir di negeri berkenaan."Jalan-jalan tidak dapat dilalui tapi semalam pada mesyuarat jemaah menteri saya telah meminta Menteri Pertahanan untuk memobilisasikan trak di depoh bekalan supaya dapat digerakkan ke kawasan yang mengalami banjir dan juga kawasan-kawasan yang dijangka mengalami banjir supaya bekalan makanan soal pengauktan bot misalnya dan kesihatan," katanya selepas meninjau kawasan banjir di Kampung Tanjung, Bukit Mentok, Kemaman. Koordinasi bersama Kementerian Kesihatan turut dilaksanakan bagi pemantauan penyakit semasa banjir dan pascabanjir.Ahli Dewan Undangan Negeri (ADUN) Kijal Datuk Seri Dr Ahmad Said, Ketua Polis Terengganu Datuk Rohaimi Md Isa dan Timbalan Ketua Pengarah Operasi JBPM Datuk Abdul Wahab Mat Yasin turut menyertai tinjauan bersama Ahmad Zahid.Selain itu, koordinasi bersama Kementerian Kesihatan turut dilaksanakan bagi pemantauan penyakit semasa banjir dan pascabanjir.


Tiada keperluan isytihar darurat iklim ketika ini

TANAH MERAH, 22 Disember - Belum ada keperluan untuk kerajaan mengisytiharkan darurat iklim ketika ini susulan beberapa negeri terjejas teruk akibat banjir, kata Menteri Dalam Negeri Datuk Seri Saifuddin Nasution Ismail.Beliau berkata untuk mengisytiharkan darurat iklim, beberapa proses dan penilaian tertentu perlu dilakukan oleh pihak bertanggungjawab bagi keputusan dibuat apabila tiba masanya."Buat masa ini belum ada keperluan isytihar Darurat Iklim kerana keadaan (banjir) masih lagi terkawal kerana untuk berbuat demikian ia ada proses dan penilaian tertentu oleh pihak yang bertanggungjawab."Saya fikir keseluruhan operasi terkawal dan berjalan baik dan laporan telah diberikan secara berkala termasuk semasa mesyuarat jemaah menteri semalam," katanya.

(Saifuddin Nasution ditemui pemberita selepasmelawat mangsa-mangsa banjir yang ditempatkandi Pusat Pemindahan Sementara (PPS) Sekolah Kebangsaan Alor Pasir)

Beliau berkata demikian pada sidang media di pusat pemindahan sementara (PPS) Alor Pasir, di sini, selepas menyampaikan bantuan sumbangan kepada mangsa banjir.Turut hadir Timbalan Menteri Dalam Negeri Datuk Seri Shamsul Anuar Nasarah dan Ketua Polis Kelantan Datuk Muhamad Zaki Harun.Sebelum ini, media melaporkan Ahli Parlimen Muar Syed Saddiq Syed Abdul Rahman mahu mencadangkan pengisytiharan Darurat Iklim dan menggerakkan usaha yang radikal bagi membincangkan langkah-langkah mitigasi segera untuk membendung dan mengurangkan risiko dan impak banjir yang sedang melanda negara terutamanya di negeri Pantai Timur.Mengulas lanjut, Saifuddin berkata pihaknya turut memberi tambahan aset udara ke Kelantan dan Terengganu."Aset tambahan udara yang saya minta dari pasukan polis sediakan adalah dua unit di Kelantan dan satu unit di Terengganu."Pada masa sama, kita gesa mangsa terlibat agar beri kerjasama yang baik sekiranya diminta berpindah oleh pihak berkuasa kerana jika melengahkan masa ia boleh mengancan nyawa," katanya. - BERNAMA


KDN puas hati dengan semua agensi terlibat banjir

KELANTAN, 22 Disember- Kementerian Dalam Negeri berpuas hati dengan kerjasama pelbagai agensi yang terlibat dalam pengurusan banjir di Kelantan.  Menterinya, Datuk Sri Saifuddin Nasution berkata, ia berdasarkan hasil tinjauan yang dilakukan beliau ketika dalam rangka lawatan kerja sehari ke Kelantan hari ini.

(Menteri Dalam Negeri, Datuk Seri Saifuddin Nasution Ismail)

Tambahnya, pihaknya juga bersedia untuk menambah pelbagai aset sekiranya diperlukan. Antaranya, bot penyelamat, pacuan empat roda serta aset udara bagi memindahkan mangsa yang terperangkap akibat banjir. "Kekuatan anggota setakat ini anggaran dalam lapan ratus lebih anggota polis dan rela dua agensi di bawah KDN dalam masa yang sama saya diberi komitmen oleh Datuk Zaki kekuatan tambahan boleh sahaja dikerah walaupun ada anggota polis yang terlibat dengan masalah banjir tapi itu tidak mengurangkan komitmen mereka."Jadi aset kombinasi mencecah 800 bergantung kepada keadaan semasa aset itu boleh sahaja ditambah," katanya ketika melawat Pusat Pemindahan Sementara (PPS) Di Alor Pasir, Tanah merah. Turut hadir, Ketua Polis Kelantan, Datuk Muhamad Zaki Harun.  Beliau turut menyantuni penduduk yang ditempatkan di PPS berkenaan serta menyampaikan bantuan makanan.


Tanah runtuh: Empat mayat dibawa ke Hospital Sungai Buloh

SUNGAI BULOH, 22 Disember- Empat jasad mangsa tragedi tanah runtuh di Batang Kali ditemukan dalam operasi pencarian pagi tadi tiba pada pukul 12.50 tengah hari tadi di Jabatan Forensik Hospital Sungai Buloh bagi tujuan pengecaman dan bedah siasat.  Terdahulu, dua lagi mayat mangsa yang ditemukan dalam operasi pencarian pada Selasa dan Rabu telah dibawa keluar untuk proses pengebumian.  Mayat mangsa ke-25, dipercayai jasad kanak-kanak yang ditemukan dalam operasi pencarian pada Selasa malam telah dibawa keluar pada pukul 8.33 pagi tadi. Manakala, mayat ke-26 telah dibawa keluar sekitar pukul 11.00 malam tadi.  Turut ditugaskan satu pasukan sukarelawan Yayasan Buddhist Tzhuci bagi memberi sokongan emosi kepada waris mangsa yang hadir bagi proses pengecaman.  Setakat ini terdapat beberapa keluarga waris hadir bagi tujuan pengecaman.

(Setakat ini terdapat beberapa keluarga waris hadir bagi tujuan pengecaman)

Sehingga pukul 11.00 pagi tadi, jumlah kematian meningkat kepada 30 orang manakala tiga lagi mangsa belum ditemukan di tapak kejadian tanah runtuh berhampiran The Father’s Organic Farm.


Tanah runtuh di Batang Kali: Empat lagi mayat ditemukan

BATANG KALI, 22 Disember- Operasi mencari dan menyelamat (SAR) mangsa tragedi tanah runtuh di tapak perkhemahan Father’s Organic Farm, Gohtong Jaya di sini yang memasuki hari ketujuh hari ini, menemukan empat lagi mayat pagi tadi. Penemuan terbaharu pada pukul 11.04 pagi tadi itu menjadikan jumlah korban tragedi kini seramai 30 orang.  Menurut Ketua Polis Daerah Hulu Selangor, Superintenden Suffian Abdullah, penemuan empat mayat tersebut hasil daripada penggunaan jentolak."Agensi penyelamat telah menemukan empat mayat. Mayat tersebut dipercayai berada pada satu lokasi iaitu di Sektor C. Pihak bomba mendapati kesemua mayat berada dalam satu khemah" katanya kepada pemberita di sini.

(Penemuan empat mayat berkenaan masih belum didedahkan jantina serta umur dan menunggu laporan sepenuhnya daripada pihak Hospital Sungai Buloh)

Tambahnya lagi, penemuan empat mayat berkenaan masih belum didedahkan jantina serta umur dan menunggu laporan sepenuhnya daripada pihak Hospital Sungai Buloh.  Terdahulu, operasi pencarian bersambung semula pada kira-kira pukul 8.00 pagi tadi, selepas ditangguhkan pada pukul 10.00 malam semalam.  Setakat ini, tiga mangsa masih hilang manakala 61 terselamat daripada keseluruhan 94 mangsa yang dilaporkan terlibat.


Bilangan penduduk terjejas banjir di Pahang kekal 35

KUANTAN, 21 Disember - Jumlah penduduk terjejas banjir di Pahang kekal 35 orang daripada lapan buah keluarga, setakat pukul 2.00 petang tadi. Mereka terjejas ditempatkan di sebuah Pusat Pemindahan Sementara (PPS) yang masih dibuka di sini.  Menurut Sekretariat Jawatankuasa Pengurusan Bencana Negeri Pahang, kesemua penduduk terjejas kini ditempatkan di PPS Sekolah Kebangsaan Sungai Ular.


KKM beri keutamaan penyediaan aset pengangkutan bagi kawasan berisiko banjir

PASIR MAS, 22 Disember- Kementerian Kesihatan Malaysia (KKM) akan memberi keutamaan bagi penyediaan aset pengangkutan kepada Jabatan Kesihatan Negeri Kelantan (JKNK) terutamanya melibatkan kawasan yang berisiko dilanda banjir. Menterinya, Dr Zaliha Mustafa berkata aset pengangkutan seperti ambulan pacuan empat roda dan lori diperlukan dalam melancarkan tugasan pegawai KKM yang melibatkan penduduk terjejas banjir bagi kes kecemasan.Menurut beliau, pihaknya menerima permohonan peruntukan lebih RM2.71 juta daripada JKNK bagi pengurusan banjir melibatkan peralatan perubatan, peralatan bukan perubatan dan juga pengangkutan. “Ada juga permintaan tadi daripada pengarah negeri dan timbalan pengarah iaitu mereka memerlukan pengangkutan contohnya macam lori dan juga ambulan yang pacuan empat roda. Jadi, kita akan cuba usahakan Insya-Allah," kata Zaliha dalam sidang media selepas mendengar taklimat keadaan semasa banjir di Pejabat Kesihatan Daerah Pasir Mas, hari ini.  Turut hadir, Ketua Pengarah Kesihatan, Tan Sri Dr Noor Hisham Abdullah, Timbalan Ketua Pengarah Kesihatan (Perubatan), Datuk Dr Asmayani Khalib dan pengarah JKNK, Datuk Dr Zaini Hussin.

(Menteri Kesihatan, Dr Zaliha Mustafa berkata demikian dalam sidang media di Pasir Mas hari ini)

Mengulas lanjut, beliau berkata pengangkutan merupakan satu keperluan jabatan dalam menjalankan tugasan terutama pada musim banjir.Justeru, pihaknya akan memberi keutamaan serta memenuhi permintaan tersebut secepat mungkin bergantung pada peruntukan yang ada. Dalam perkembangan lain, pihaknya turut mengambil langkah proaktif dalam mengenal pasti penduduk terjejas banjir yang dijangkiti COVID-19 di Pusat Pemindahan Sementara (PPS)dengan melakukan saringan kesihatan.


Peruntukan RM5.2 juta, Skuad Musa’adah bantu rakyat Pantai Timur terjejas banjir

PUTRAJAYA, 22 Disember- Agensi-agensi bawah Jabatan Kemajuan Islam Malaysia (JAKIM) memperuntukkan RM5.2 juta bagi mereka yang terjejas banjir di Pantai Timur sejak Oktober lalu.  Menteri di Jabatan Perdana Menteri (Hal Ehwal Agama), Datuk Dr. Mohd Na'im Mokhtar berkata bantuan yang disalurkan bukan sahaja berbentuk barangan, tetapi meliputi bantuan moral. "Kalau kita lihat bantuan yang diberikan seperti yang saya jelaskan tadi bukan saja yang melibatkan fizikal macam bantuan makanan, toto, kit ibadat dan sebagainya."Tapi yang pergi ni adalah mereka yang daripada agensi agama yang boleh memberikan bantuan kerohanian, bimbingan dan nasihat. Saya rasa yang ini pun sangat penting sebab dalam keadaan musibah yang diterima ini mereka perlukan sokongan dalaman. Mereka bukan boleh saja beri bantuan dalam sudut kehendak fizikal, saya rasa yang paling penting juga ialah daripada sudut spiritual," kata Mohd Na'im selepas melancarkan pelepasan Skuad Musa'adah agensi-Agensi bawah Menteri di Jabatan Perdana Menteri (Hal Ehwal Agama) ke Pantai Timur di sini. Sebanyak 14 buah kenderaan beserta 100 petugas telah bergerak ke lapangan yang terjejas di Kelantan, Terengganu dan Pahang bagi membawa keperluan asas seperti makanan kering, kit solat dan selimut.

(Datuk Dr. Mohd Na'im berkata  peruntukan RM5.2 juta, Skuad Musa’adah bantu rakyat Pantai Timur terjejas banjir)


Banjir: 222 PPS dibuka di Terengganu

KUALA LUMPUR, 22 Disember- Seramai 35,539 orang daripada 8,794 keluarga terjejas banjir di Terengganu setakat pukul 1.09 tengah hari tadi.Menerusi portal InfoBencanaJKM, kesemua mereka ditempatkan di 222 pusat pemindahan sementara (PPS) di lapan daerah."Daripada angka berkenaan, 10,478 melibatkan lelaki dewasa dan 10,924 pula membabitkan perempuan dewasa, 5,300 kanak-kanak lelaki dan 4,791 kanak-kanak-kanak perempuan," katanya.

(kesemua mereka ditempatkan di 222 pusat pemindahan sementara (PPS) di lapan daerah)

Sementara itu, menurut Pusat Ramalan dan Amaran Banjir Negara Jabatan Pengairan dan Saliran (JPS), Terengganu juga antara negeri dijangka berlaku banjir kilat dalam tempoh 24 jam jika berlaku hujan lebat atau ribut petir.


Pendigitalan ekonomi, kaedah usahawan kekal relevan - KUSKOP

KUALA LUMPUR, 22 Disember- Pendigitalan ekonomi adalah fokus utama Kementerian Pembangunan Usahawan dan Koperasi (KUSKOP) demi pemulihan dan pembangunan ekonomi negara akan datang. Menurut Timbalan Menteri KUSKOP, Saraswathy Kandasami, ia juga antara faktor asas dalam memastikan golongan usahawan baru untuk kekal relevan menjadikan ekonomi Malaysia stabil dan meningkat.Tambahnya, penganjuran Konvensyen Hari Penjaja dan Peniaga Kecil (HPPK) di Pusat Konvensyen Antarabangsa Putrajaya (PICC) pada hari ini, hasil inisiatif KUSKOP dalam memberi pendedahan lebih terbuka kepada komuniti tersebut."Jadi, tujuan konvensyen hari ini adalah untuk memberi satu semangat baru kepada penjaja dan juga untuk beri satu peluang kepada mereka untuk mengetahui bagaimana mereka boleh meningkatkan pendapatan.Selain itu, mereka akan diberi pendedahan dalam meningkatkan pemasaran produk antaranya menerusi pendigitalan ekonomi," kata Saraswathy kepada pemberita RTM pada Program Bicarawara Khas tentang “Usahawan Pemangkin Pembangunan Negara” di Angkasapuri Kota Media.

(Timbalan Menteri KUSKOP, Saraswathy Kandasami dalam satu program temu bual diradio MinnalFm, Angkasapuri)

Tambahnya, kaedah pemasaran lebih efektif diperlukan bagi merangsang momentum pertumbuhan seterusnya dalam memastikan negara sentiasa bersedia bagi menghadapi prospek ekonomi lebih mencabar pada tahun depan.Justeru, individu yang berminat dalam menceburi bidang pendigitalan ekonomi disarankan untuk menjalani latihan di Institut Keusahawanan Negara (INSKEN) bagi mendalami pengetahuan lebih meluas.


Khidmat kaunseling di PPS, bantu pulihkan emosi penduduk terjejas banjir

TUMPAT, 22 Disember- Lebih 100 kaunselor ditugaskan di Pusat Pemindahan Sementara (PPS) Semenanjung dalam membantu pemulihan emosi penduduk terjejas banjir.Menurut Menteri Pembangunan Wanita, Keluarga dan Masyarakat (KPWKM), Datuk Seri Nancy Shukri, sehingga kini pihaknya tidak menerima sebarang reaksi negatif daripada inisiatif tersebut.Katanya, kesemua penduduk terjejas banjir redha dengan dugaan bencana ini selain faktor perkhidmatan yang disediakan kerajaan amat memuaskan.Ia merangkumi ketersediaan bekalan asas di PPS termasuk dari segi makanan, minuman, kebersihan serta keselesaan "Selepas musibah ini reda, mereka akan pulang ke rumah bagi melakukan pembersihan dan sebagainya. Di PPS ini, saya lihat segala prosedur dijalankan dengan amat baik, bekalan makanan dan keperluan asas mencukupi.Kanak-kanak pun suka duduk di sini, kita ada sediakan mainan untuk mereka berhibur," kata Nancy kepada pemberita RTM selepas melawat keluarga mangsa renjatan elektrik di Kampung Bendang Surau, Morak, di sini. Katanya, tujuan kunjungan ke rumah tersebut untuk memberi sokongan moral dan menyampaikan sumbangan bagi meringankan beban keluarga mangsa renjatan elektrik.

(Menteri Pembangunan Wanita, Keluarga dan Masyarakat (KPWKM), Datuk Seri Nancy Shukri melawatdan menyampaikan sumbangan kepada keluarga mangsa renjatan elektrik di Kampung Bendang Surau)


Hebahan berkaitan banjir menerusi Info On Wheel

MERSING, 22 Disember- Jabatan Penerangan Negeri Johor komited menyampaikan hebahan semasa berkaitan banjir menerusi Info On Wheel yang sudah mula dilaksanakan di negeri itu, sepanjang musim tengkujuh ini.  Pegawai Penerangan Daerah Mersing, Rashid Ibrahim berkata Info On Wheel digerakkan sepanjang masa termasuk hari cuti hujung minggu, sebagai persediaan kepada penduduk sekitar menghadapi bencana.  Di Mersing misalnya, Info On Wheel tertumpu di kawasan rendah dan berisiko banjir seperti di Kampung Pengkalan Batu.  Hebahan maklumat semasa dibuat berdasarkan kemas kini daripada Jabatan Pengairan dan Saliran (JPS) dan Jawatankuasa Pengurusan Bencana Daerah.  "Info On Wheel ni dilakukan secara berkala mengikut keperluan semasa. Contoh jika banjir kita buat hebahan banjir untuk penduduk siap sedia bagi mengelakkan bencana atau tragedi tak diingini berlaku," kata Rashid selepas mengadakan Info On Wheel di sini.  Sepanjang musim tengkujuh ini, Info On Wheel di Mersing bermula 9.00 pagi dan mengambil masa sekitar satu ke dua jam untuk menyampaikan perkembangan semasa situasi banjir dan cuaca.

(Rashid berkata Jabatan Penerangan Negeri Johor komited menyampaikan hebahan semasa berkaitan banjir menerusi Info On Wheel)


Banjir: Hanya satu PPS dibuka di Kuantan

KUANTAN, 22 Disember- Seramai 35 orang daripada lapan keluarga terjejas banjir di Pahang, setakat pukul 12.00 tengah hari tadi. Menurut Sekretariat Jawatankuasa Pengurusan Bencana Negeri Pahang, jumlah itu bertambah berbanding seramai 30 orang daripada tujuh keluarga semalam. Kesemua mereka ditempatkan di pusat pemindahan sementara (PPS) Sekolah Kebangsaan (SK) Sungai Ular.PPS SK Sungai Ular satu-satunya PPS yang masih dibuka di sini.

(PPS SK Sungai Ular satu-satunya PPS yang masih dibuka di sini)

Sementara itu, aplikasi InfoBencanaJKM memaklumkan seramai 60,184 orang daripada 17,294 keluarga terjejas banjir di lima negeri setakat ini.Kesemua mereka ditempatkan di 328 PPS.Orang ramai yang berada di kawasan dilanda banjir diminta patuh dengan arahan pihak berkuasa untuk mengelak insiden tidak diingini berlaku.


Siti Afifah dinasihat berubah, henti keluar kenyataan mengelirukan

PUTRAJAYA, 22 Disember- Menteri di Jabatan Perdana Menteri (Hal Ehwal Agama), Datuk Dr. Mohd Na'im Mokhtar menegur pendakwah bebas, Ustazah Siti Afifah Shahbudin yang menimbulkan kontroversi di media sosial agar berhenti mengeluarkan kenyataan yang mengelirukan.  Pihaknya juga tidak mempunyai halangan untuk berbincang dan menyampaikan nasihat kepada pasangan suami isteri tersebut serta mengambil pendekatan terbaik bagi menangani perkara ini sebelum mengambil tindakan lanjut.  "Pendekatannya kita bermusyawarah. Kita berikan nasihat, saya ingat itu adalah pendekatan terbaik. Kita perlu ada pendekatan berbincang dengan baik dan teguran.Harapan kita menerusi perbincangan itu, beliau akan dapat mendengar nasihat tersebut dan cari jalan yang terbaik, Insya-Allah," kata Dr. Na'im kepada pemberita RTM setelah melancarkan Pelepasan Skuad Musa’adah Agensi-Agensi di bawah Menteri di Jabatan Perdana Menteri (Hal Ehwal Agama) ke Pantai Timur bagi menghantar bantuan banjir di Kompleks Islam Putrajaya.

(Menteri di Jabatan Perdana Menteri (Hal Ehwal Agama), Datuk Dr. Mohd Na'im Mokhtarmelancarkan Pelepasan Skuad Musa’adah di Putrajaya)

Sebelum ini, tindakan Siti Afifah dan suaminya yang didakwa sering mengeluarkan kenyataan mengelirukan membabitkan hukum agama telah mengundang pelbagai reaksi masyarakat.  Tambahnya lagi, beliau menasihati agar semua pihak khususnya golongan yang bergelar sebagai pendakwah sentiasa menggunakan pendekatan yang sesuai dan berhikmah dalam menyampaikan dakwah.


Hasrat 38 peserta miliki geran hak milik perumahan KEDA tercapai

PADANG TERAP, 22 Disember- Penantian 38 peserta Desa KEDA Kubang Kenyeng di Padang Terap, Kedah untuk mendapatkan geran hak milik Perumahan Desa Lembaga Kemajuan Wilayah Kedah (KEDA) akhirnya menjadi kenyataan. Kesemua mereka telah menerima geran hak milik perumahan masing-masing. Penyerahan geran ini telah disempurnakan oleh Timbalan Pengurus Besar (Operasi) KEDA, Khairul Azmeer Abu Bakar di perkarangan surau Desa KEDA Kubang Kenyeng, Padang Terap. Riak wajah kegembiraan jelas terpancar di wajah para penerima. Rata-rata mereka menyatakan rasa syukur dan terima kasih terutama kepada KEDA atas nikmat ini. KEDA berharap pemberian geran ini akan memberi motivasi kepada penerima untuk terus menambahbaik kehidupan keluarga masing-masing.

(Timbalan Pengurus Besar (Operasi) KEDA, Khairul Azmeer Abu Bakarhadir menyerahkan sendiri geran kepada penerima)


Empat maut dalam nahas dua kenderaan

NIAH, 22 Disember- Empat maut dalam kemalangan membabitkan dua kenderaan di Jalan Pan Borneo berhampiran Kampung Suai, di sini.Insiden berlaku selepas sebuah kereta jenis Toyota Hilux dari arah Bintulu ke Miri hilang kawalan dan masuk ke laluan bertentangan, kemudian bertembung dengan kereta jenis Isuzu D-Max.Menurut Ketua Polis Daerah Miri, Asisten Komisioner Alexson Naga Chabu, tiga penumpang dalam Toyota Hilux meninggal dunia.Manakala pemandu dan seorang lagi penumpang dalam kenderaan tersebut cedera.

(Seorang lagi individu yang maut merupakan penumpang dalam Isuzu D-Max)

"Seorang lagi individu yang maut merupakan penumpang dalam Isuzu D-Max. Pemandu dan seorang lagi penumpang kereta berkenaan cedera parah," katanya menerusi kenyataan.Kes disiasat dibawah Seksyen 41(1) Akta Pengangkutan Jalan 1987.


Kesalahan tidak pakai topi keledar, polis Kedah keluarkan 87 saman

CHANGLUN, 22 Disember- Padah kerana tidak memakai topi keledar ketika menunggang motosikal, 87 keping saman telah dikeluarkan polis Kedah. Ia hasil Op Bersepadu yang dijalankan oleh Bahagian Siasatan dan Penguatkuasaan Trafik, Ibu Pejabat Polis Daerah (IPD) Kubang Pasu bersama sepasukan anggota Balai Polis Changlun dan Balai Polis Jitra diketuai Inspektor Wan Mazuan Wan Mahmud di sekitar Pekan Changlun, lewat petang semalam. Ketua Polis Daerah Kubang Pasu, Superintenden Rodzi Abu Hassan berkata operasi tersebut dilakukan hasil risikan operasi trafik yang mendapati ramai penunggang motosikal tidak memakai topi keledar. Jumlah saman yang dikeluarkan meliputi pelbagai kesalahan termasuk tidak memakai topi keledar dan beberapa kesalahan trafik yang lain. Polis Daerah Kubang Pasu tidak akan berkompromi dengan mana-mana pihak yang melakukan kesalahan dan tidak mematuhi undang- undang. Pemantauan akan dilakukan dari semasa ke semasa di beberapa kawasan yang telah dikenal pasti.

(Operasi dilaksana sekitar pekan Changlun pada petang semalam)


Banjir di Kemaman: Agensi kerajaan lebih proaktif

KEMAMAN, 22 Disember- Beberapa lokasi di daerah Kemaman, Terengganu yang berisiko banjir susulan amaran air pasang besar semalam, selamat dan tidak terjejas.Antara kawasan terlibat ialah Pengkalan Pandan, Bukit Mentok/ Tanjung, Bandar Baru Bukit Mentok, Rumah Mampu Milik Telok Kalong dan kawasan sekitar.Seramai 98 anggota pelbagai agensi termasuk Polis Diraja Malaysia, Jabatan Bomba dan Penyelamat Malaysia, Angkatan Tentera Malaysia dan Angkatan Pertahanan Awam dikerahkan ke 4 zon berisiko.Operasi di sekitar Pengkalan Pandan mendapati paras air yang meningkat setinggi 3.2 meter telah mulai surut.Penduduk yang ditemui menyambut baik langkah proaktif yang diambil pihak berkuasa."Kalau ikutkan baguslah, dia boleh bersedia awal lagi sebab kawasan-kawasan yang dalam tu biasa ada yang terkandas. Sini bantuan macam bot lepas tu macam trak-trak dia orang, dia orang akan masuk takut ada orang yang terkandas lagi biasanya begitu," kata penduduk Pengkalan Pandan, Mohd Firdaus Nordin."Sebab macam banjir sebelum ni air besar dah baru orang kerajaan datang, kali ni awal air tak naik lagi dia orang pun ada dah bersedia dahlah, bagus," luah seorang lagi penduduk, Mohd Syafik Razali.

(Beberapa lokasi di daerah Kemaman, Terengganu yang berisiko banjir susulan amaran air pasang besar semalam, selamat dan tidak terjejas/ Foto fail)


400,000 pelajar bakal terima manfaat menerusi Modul Inspirasi Pendidikan YaPEIM

KUALA LUMPUR, 22 Disember- Seramai 400,000pelajar bakal menerima manfaat hasil pengagihan Modul Inspirasi Pendidikan yang dilaksanakan Yayasan Pembangunan Ekonomi Islam Malaysia (YaPEIM).Langkah itu dibuat bagi membantu para pelajar mendapatkan tips dan teknik pembelajaran agar lebih cemerlang dalam peperiksaan Sijil Pelajaran Malaysia (SPM).Pemangku Ketua Pengarah YaPEIM, Awang@Musran Tawil berkata modul yang melibatkan dua subjek Bahasa Melayu dan Sejarah itu dibangunkan oleh guru-guru cemerlang dan diguna pakai menerusi kaedah latih tubi di sekolah serta kelas dalam talian."Bagi kita program ini telah diteruskan daripada tahun ke tahun cuma perbezaannya jumlah cetakan bertambah. Pada tahun ini, kita cetak sebanyak 300,000 untuk subjek Bahasa Melayu dengan Sejarah. Kedua-dua naskah yang dicetak oleh YaPEIM ditunggu-tunggu oleh pelajar dan pihak sekolah. Naskah tersebut dihasilkan oleh YaPEIM bersama dengan guru-guru yang berpengalaman dan pakar," kata Awang kepada pemberita RTM pada Majlis Apresiasi YaPEIM bersama Media di ibu negara.

(Pemangku Ketua Pengarah YaPEIM, Awang@Musran Tawil)

Terdahulu, YaPEIM menyasarkan sebanyak 2,452 buah sekolah akan mengguna pakai modul tersebut dengan anggaran penglibatan 20 hingga 80 orang pelajar bagi setiap sekolah di seluruh negara.Program Inspirasi Pendidikan YaPEIM merupakan pendekatan terbaik dalam usaha meningkatkan taraf sosio ekonomi ummah melalui kepentingan pendidikan.


KPTD terima 40 buah motosikal jenis BMW, tingkat keupayaan mobiliti TDM

KUALA LUMPUR, 22 Disember - Sebanyak 40 buah motosikal jenis BMW R1250RT diterima Kor Polis Tentera Diraja (KPTD) bagi meningkatkan keupayaan mobiliti anggota Tentera Darat Malaysia (TDM) dalam melaksanakan tugas harian.Menurut Panglima Tentera Darat, Jeneral Tan Sri Zamrose Mohd Zain, perkhidmatan Motosikal Polis Tentera telah digunakan sejak awal penubuhan KPTD.Malah cetusan idea dan rancangan untuk perolehan Motosikal Penguatkuasa melalui perkhidmatan sewaan ini adalah diinspirasikan dari Tonggak Pertama Perintah Ulung PTD Ke-28 iaitu "Kelangsungan Misi dan Kesiagaan" dengan memberi penekanan kepada meningkatkan keupayaan mobiliti dan logistik berpandukan penjajaran aset sedia ada."Tentera darat telah meluluskan perolehan 40 buah motosikal penguat kuasa secara sewaan daripada syarikat Ammo Defence Sdn Bhd untuk tempoh selama lima tahun.""Saya melihat perolehan motosikal penguat kuasa ini adalah bertepatan dengan keperluan semasa tentera darat.""Saya yakin, dengan amalan tadbir urus yang mampan, perolehan aset ini mampu membentuk KPTD sebagai sebuah organisasi penguat kuasa yang sentiasa relevan, unggul, disegani dan dihormati," kata Zamrose kepada pemberita pada Majlis Perasmian Penyerahan 40 buah Motosikal Penguatkuasa Kor Polis Tentera Diraja (KPTD) di ibu negara.

(Panglima Tentera Darat, Jeneral Tan Sri Zamrose Mohd Zain berkata demikiandalam sidang media selepas majlis perasmian tersebut)

Tambah beliau, kegunaan motosikal ini adalah sebagai kenderaan rondaan keselamatan dan tugas pengiring bagi orang kenamaan, konvoi kenderaan tentera serta konvoi membawa peluru dan bahan letupan. Di samping itu, perkhidmatan Motosikal Polis Tentera ini juga turut digunakan untuk menghantar utusan atau surat berdarjah apabila keadaan memerlukan. Dalam majlis berkenaan, Jeneral Tan Sri Zamrose Mohd Zain telah menyerahkan replika kunci sebagai simbolik rasmi motosikal penguatkuasaan KPTD kepada Pengerusi KPTD, Brigedier Jeneral Abdul Wahab Geoh di Wisma Perwira Tentera Darat.


Pelbagai jenis dadah bernilai RM371,075 dirampas

JOHOR BAHRU, 22 Disember-  Pelbagai jenis dadah seberat 7.258 kilogram (kg), bernilai RM371,075 dirampas polis Johor, pada pukul 12.15 tengah malam semalam. Ketua Polis Daerah Johor Bahru Selatan, Asisten Komisioner Raub Selamat berkata seorang lelaki berusia 28 tahun ditahan menerusi operasi khas itu.Suspek positif dadah methamphetamine serta mempunyai rekod berkaitan kes dadah. "Hasil siasatan awal, sindiket aktif sejak Oktober lalu, menggunakan aplikasi We – Chat sebagai kaedah perhubungan dan menjadikan kereta sebagai tempat penyimpanan dadah, sebelum dipasarkan ke sekitar Johor," katanya menerusi kenyataan.

(Sebuah kereta yang digunakan suspek disita)

Dadah dirampas, 6.85kg serbuk ecstasy, 1,000 biji pil erimin 5, 145 biji pil ecstasy dan 74 gram ketamine. Sebuah kereta yang digunakan suspek disita.Suspek direman sehingga 27 Disember ini dan kes disiasat mengikut Seksyen 39B Akta Dadah Berbahaya 1952.


Banjir kilat dijangka landa enam negeri

KUALA LUMPUR, 22 Disember- Banjir kilat dijangka melanda Johor, Pahang, Perak, Selangor, Terengganu dan Sabah dalam tempoh 24 jam jika berlaku hujan lebat atau ribut petir.Menurut kenyataan dikeluarkan Pusat Ramalan dan Amaran Banjir Negara (PRABN) Jabatan Pengairan dan Saliran (JPS) kawasan terlibat di Johor ialah Kota Tinggi, Muar serta Mersing.Di Pahang melibatkan tiga daerah iaitu Kuantan, Maran serta Pekan. "Di Perak dua daerah dijangka terjejas iaitu Bagan Datuk dan Hilir Perak. Selangor membabitkan Klang. Bagi Terengganu pula, kawasan diramal terjejas adalah Marang dan Kuala Terengganu. Manakala di Sabah ialah Tuaran," katanya.

Notis kesiapsiagaan itu dikeluarkan bagi membolehkan semua penduduk terutama di kawasan berisiko berwaspada dengan kemungkinan berlaku banjir kilat dalam tempoh tersebut.


Tanah runtuh: Operasi cari mangsa tidak pernah berhenti

BATANG KALI, 22 Disember 2022 - Operasi mencari mangsa tanah runtuh di sini, tidak pernah berhenti.Tinjauan media mendapati pelbagai usaha dilakukan pasukan mencari dan menyelamat (SAR) sejak hari pertama sehingga hari ini yang memasuki hari ketujuh.Operasi ini telah diteruskan lagi sehingga 24 jam dan buat masa ini tiada lagi mangsa baharu yang hilang ditemui.

(Sehingga kini, 61 mangsa dilaporkan selamat manakala 26 lagi disahkan terkorban dan tujuh lagi masih hilang)

Sehingga kini, 61 mangsa dilaporkan selamat manakala 26 lagi disahkan terkorban dan tujuh lagi masih hilang.Kejadian berlaku di tepi jalan berhampiran Father's Organic Farm dan menghempap tapak perkhemahan yang berada berdekatan dengan jalan tersebut.Ketinggian runtuhan dianggarkan setinggi 30 meter dengan anggaran keluasan runtuhan sebesar tiga ekar.


Banjir di Terengganu, Kemaman paling terjejas

KUALA TERENGGANU, 22 Disember- Seramai 36,000 orang daripada 9,723 keluarga terjejas banjir di Terengganu, setakat pukul 7.00 pagi tadi.Jumlah berkenaan dilihat berkurang, berbanding 40,453 orang daripada 11,167 keluarga, petang semalam.Menerusi kenyataan Sekretariat Jawatankuasa Pengurusan Banjir Negeri, mereka kini ditempatkan di 254 pusat pemindahan sementara (PPS) di lapan daerah negeri itu."Daerah Kemaman masih lagi mencatatkan angka penduduk terjejas banjir paling ramai iaitu seramai 7,418 orang daripada 1,988 keluarga dan ditempatkan di 23 PPS. Diikuti daerah Besut, 6,672 penduduk, Hulu Terengganu 2,838 orang, dan Dungun 6,036 orang," katanya.

Daerah Setiu pula 2,375 penduduk terjejas banjir, Kuala Nerus 3,907 orang, Kuala Terengganu 2,838 orang dan Marang 992 orang.


Kelantan dan Terengganu catat penambahan penduduk terjejas banjir

KUALA LUMPUR, 22 Disember- Penduduk terjejas banjir di seluruh negara merekodkan 66,172 orang daripada 18,899 keluarga, setakat pukul 4.00 pagi ini.Angka itu mencatatkan sedikit peningkatan berbanding seramai 66,164 orang daripada 18,893 keluarga pada pukul 12.00 tengah malam tadi.Berdasarkan Portal Bencana Agensi Pengurusan Bencana Negara (NADMA), 378 pusat pemindahan sementara (PPS) kekal dibuka di lima negeri.Menurut NADMA, penambahan jumlah penduduk terjejas itu direkodkan di Terengganu iaitu seramai 35,956 orang daripada 9,675 keluarga, berbanding 36,099 daripada 9,722 keluarga."Kesemua mereka ditempatkan di 255 PPS."Kemaman merekodkan 7,271 orang, Besut (6,672), Dungun (6,036), Hulu Terengganu (5,954), Kuala Nerus (3,888), Kuala Terengganu (2,838), Setiu (2,375) dan Marang (922)," menurut kenyataan.Sementara itu, Kelantan turut mencatatkan peningkatan iaitu 30,107 orang daripada 9,189 keluarga, berbanding 29,956 orang daripada 9,136 keluarga."119 PPS dibuka di sembilan daerah iaitu Pasir Mas mencatatkan seramai 13,899 orang, diikuti Pasir Puteh (5,887), Tumpat (4,624), Bachok (1,693), Kota Bharu (1,501), Kuala Krai (1,446), Tanah Merah (762), Jeli (165) dan Machang (130)," menurut kenyataan itu.Manakala Johor, Pahang dan Perak kekal mencatatkan jumlah penduduk terjejas banjir, masing-masing seramai 48, 35 dan 26 orang."Dua PPS di Johor dibuka bagi menempatkan 48 orang daripada 15 keluarga dari daerah Segamat."Pahang kekal membuka satu PPS di Kuantan bagi menempatkan 35 orang daripada lapan keluarga."Perak juga masih membuka satu PPS yang menempatkan 26 orang daripada 12 keluarga di Bagan Datuk," menurut kenyataan itu.


66,164 penduduk terjejas banjir di Kelantan, Terengganu, Johor, Pahang, Perak

KUALA LUMPUR, 22 Disember- Penduduk terjejas banjir di seluruh negara kini mencecah 66,164 orang daripada 18,893 keluarga setakat pukul 12.00 tengah malam tadi.

Angka itu mencatatkan penurunan berbanding seramai 68,361 orang daripada 19,878 keluarga, semalam.Berdasarkan Portal Bencana Agensi Pengurusan Bencana Negara (NADMA), sebanyak 378 pusat pemindahan sementara (PPS) dibuka di lima negeri.Daripada jumlah itu, 29,956 orang daripada 9,136 keluarga di Kelantan kini ditempatkan di 117 PPS."Pasir Mas mencatatkan penduduk terjejas tertinggi iaitu seramai 13,899 orang, diikuti Pasir Puteh (5,887), Tumpat (4,624), Bachok (1,693), Kota Bharu (1,501), Kuala Krai (1,446), Tanah Merah (762), Machang (130) dan Jeli (14)," menurut kenyataan itu.Sementara itu di Terengganu, sebanyak 257 PPS kini beroperasi untuk menempatkan 36,099 orang daripada 9,722 keluarga."Kemaman merekodkan 7,418 penduduk terjejas banjir, Besut (6,672), Hulu Terengganu (5,890), Dungun (5,740), Kuala Nerus (3,907), Kuala Terengganu (2,795), Setiu (2,375) dan Marang (1,302)," menurut kenyataan.Dua PPS di Johor dibuka bagi menempatkan 48 orang daripada 15 keluarga dari daerah Segamat, manakala satu PPS masing-masing dibuka di Pahang dan Perak masih beroperasi dengan kurang 40 penduduk terjejas di setiap negeri."Kuantan, Pahang merekodkan 35 orang daripada lapan keluarga, manakala Bagan Datuk, Perak (26 orang, 12 keluarga)," menurut kenyataan.


Pertuduhan jenayah terhadap saya adalah konspirasi politik dirancang - Anwar

KUALA LUMPUR, 22 Disember- Perdana Menteri, Datuk Seri Anwar Ibrahim berkata semua pertuduhan jenayah yang dihadapinya sebelum ini adalah sebahagian daripada konspirasi politik yang dirancang.

Pengerusi Pakatan Harapan (PH) itu dalam pernyataan tuntutan terpinda yang difailkan pada Isnin lalu, terhadap Menteri Besar Kedah, Datuk Seri Muhammad Sanusi Md Nor mendakwa ia adalah dendam keji yang dilakukan untuk menyingkirkan beliau daripada memegang jawatan awam dan merosakkan karier politiknya.

Menurut Anwar, beliau adalah bekas Timbalan Perdana Menteri dan Menteri Kewangan Malaysia sebelum 2 September 1998 dan mempunyai rekod prestasi sempurna sebagai orang yang memegang jawatan awam kedua tertinggi selain disenaraikan sebagai satu daripada empat menteri kewangan teratas oleh Euromoney dan dinamakan sebagai Menteri Kewangan terbaik pada 1996 oleh Asiamoney.

"Namun, saya telah disingkirkan dari kedua-dua jawatan awam oleh pihak yang berkuasa pada 1998. Bagi merosakkan reputasi serta imej, saya telah didakwa dengan beberapa kesalahan jenayah rekaan, telah dibicarakan dan didapati bersalah atas semua kesalahan yang didakwa serta dijatuhkan hukuman penjara sebanyak dua kali.

"Sebelum dipecat, saya dengan bersunguh-sungguh dan tanpa henti mengekalkan pendirian tidak bersalah dan menegaskan bahawa semua pertuduhan jenayah terhadap saya adalah sebahagian daripada konspirasi politik yang dirancang," katanya.

Anwar, 75, selaku plaintif berkata demikian menerusi pernyataan tuntutan terpinda yang difailkan dalam samannya terhadap Muhammad Sanusi berhubung ucapan berbaur fitnah mengaitkannya dengan perlakuan tidak bermoral dalam satu kempen ceramah "Jelajah PN Best Tambun".

Menurut Anwar, atas sebab itulah, Yang di-Pertuan Agong menganggap dan melihat adalah wajar untuk mengampuni beliau pada 16 Mei 2018 bagi memulihkan imej dan reputasinya.

Katanya, tujuan utama dan kesan titah Seri Paduka untuk memerintahkan Pengampunan Diraja adalah untuk memadamkan sepenuhnya dan secara muktamad semua atau mana-mana keburukan terhadapnya berkenaan kesalahan jenayah yang disabitkan.

"Walaupun defendan (Muhammad Sanusi) mempunyai pengetahuan penuh berkenaan perkara ini, beliau telah secara melulu tanpa mengambil kira kesan dan akibat Pengampunan Diraja oleh Seri Paduka, telah memfitnah saya," kata Anwar.

Pada 13 Disember lalu, Anwar memfailkan saman itu menerusi Tetuan S N Nair & Partners di Mahkamah Tinggi Alor Setar dengan menamakan Muhammad Sanusi, 48, sebagai defendan tunggal.

Sementara itu, peguam Datuk S N Nair, yang mewakili Anwar, ketika dihubungi Bernama hari ini berkata saman terpinda itu sudah diserahkan kepada peguam defendan dari Tetuan Yusfarizal Aziz & Zaid, petang tadi. -BERNAMA


PETALING JAYA, 21 Disember- Anugerah Persatuan Keselamatan dan Kesihatan Pekerjaan (MSOSH) yang merupakan penunjuk aras keselamatan dan kesihatan pekerjaan organisasi di Malaysia menerima 249 penyertaan, yang tertinggi dalam sejarah 40 tahun anugerah itu. Menurut Presiden MSOSH, Ahmad Fakhrul Anuar Ismail anugerah itu menilai sejauh mana syarikat-syarikat tempatan mampu menjaga keselamatan dan kesihatan pekerja. "Kriteria utama yang kita tengok ialah program-program yang dijalankan untuk mengelak kemalangan berlaku di tempat kerja dan sejauh mana keberkesanan program-program tersebut. "Jadi kita mengutamakan syarikat-syarikat yang berjaya membuat banyak program dan berjaya mengelak kemalangan atau dikatakan sebagai kemalangan sifar, itulah kriteria utama," kata Ahmad Fakhrul kepada media di sini.MSOSH bakal menjadi tuan rumah kepada Persidangan Pertubuhan Keselamatan dan Kesihatan Pekerjaan Asia Pasifik (APOSHO) yang melibatkan 21 negara Asia Pasifik pada Oktober tahun hadapan.

(Ahmad Fakhrul berkata Anugerah MSOSH catat penyertaan tertinggi dalam empat dekad)


PUTRAJAYA, 21 Disember- Penguatkuasaan Akta Kerja 1955 (Pindaan) 2022 yang sebelum ini ditangguhkan, akan dilaksanakan pada 1 Januari 2023.Menteri Sumber Manusia, V. Sivakumar berkata walaupun terdapat permintaan daripada pihak industri untuk memanjangkan tempoh penangguhan, terdapat juga keperluan untuk menguatkuasakan akta berkenaan.Pindaan itu antaranya meliputi pengurangan waktu bekerja kepada 45 jam seminggu, penambahan cuti bersalin kepada 98 hari, cuti paterniti dinaikkan kepada tujuh hari dan larangan diskriminasi dalam pekerjaan.Pindaan turut mewajibkan keperluan mendapatkan kelulusan penggajian pekerja asing daripada Ketua Pengarah Jabatan Tenaga Kerja Semenanjung Malaysia (JTKSM). "Kewajaran untuk majikan mendapatkan kelulusan penggajian pekerja asing daripada Ketua Pengarah JTKSM adalah kerana permohonan yang ditolak sebelum ini susulan kegagalan majikan mematuhi undang-undang perburuhan," katanya kepada media di sini.

(V. Sivakumar memaklumkan Akta Kerja 1955 (PIndaan) 2022 berkuat kuasa 1 Januari ini)


Tanah runtuh: Mayat mangsa ke-26, dua bangkai anjing ditemukan

(ATM melalui Briged Ke-11 Infantri Malaysia mengatur gerak 23 pegawai dan 307 anggota bagi membantuoperasi mengesan mangsa tanah runtuh di Batang Kali)

BATANG KALI, 21 Disember- Mayat lelaki dewasa yang juga mangsa ke-26 tragedi tanah runtuh di sini ditemukan, pagi tadi.

Ketua Polis Daerah Hulu Selangor, Superintendan Suffian Abdullah dalam kenyataan memaklumkan, mayat berkenaan ditemukan di sektor B, bersama dua ekor anjing yang telah mati, pada pukul 11.19 pagi."Mayat lelaki dewasa tersebut dibawa ke Jabatan Forensik Hospital Sungai Buloh untuk bedah siasat, manakala bangkai dua ekor anjing terbabit dihantar ke Jabatan Veterinar Kuala Lumpur," katanya.Suffian menambah, operasi pencarian ditangguhkan sementara pada pukul 4.15 petang susulan keadaan cuaca yang tidak mengizinkan."Namun demikian, operasi mengesan akan diteruskan sekiranya keadaan cuaca bertambah baik dan aspek keselamatan petugas terjamin," katanya.Setakat ini, tujuh mangsa masih hilang, 26 orang terkorban dan 61 lagi terselamat dalam kejadian pada awal pagi Jumaat lalu.Operasi hari keenam itu melibatkan Polis Diraja Malaysia (PDRM), Jabatan Bomba dan Penyelamat Malaysia (JBPM), Angkatan Tentera Malaysia (ATM), Pasukan Mencari dan Menyelamat Khas Malaysia (SMART)."Ia turut dibantu Unit K9 terdiri daripada sembilan ekor anjing pengesan dari PDRM dan JBPM."Penggunaan 11 buah jentera berat masih kekal digunakan dan tindakan pencarian menggunakan kaedah 'sweeper' yang terdiri daripada Pasukan Gerakan Am (PGA) dan ATM dengan meluaskan perimeter lokasi pencarian dari lokasi kejadian," katanya.


Tanah runtuh Batang Kali: Operasi SAR ditangguh, bersambung pagi esok - Polis

BATANG KALI, 21 Disember- Operasi mencari dan menyelamat (SAR) pada hari keenam tragedi tanah runtuh di tapak perkhemahan Fathers’ Organic Farm, Gohtong Jaya, di sini ditangguhkan kira-kira 10 malam ini dan akan bersambung semula pada 8 pagi esok.Ketua Polis Daerah Hulu Selangor Supt Suffian Abdullah mengesahkan perkara itu kepada Bernama berkata, penangguhan operasi itu dibuat atas faktor keselamatan selain faktor cuaca.

(Operasi SAR ditangguhkan dan akan disambung semula pada pagi esok)

“Ya, stand down pada malam ini dan bersambung esok pada 8 pagi,” katanya.Sementara itu, tinjauan Bernama setakat 10.20 malam di Pos Kawasan Tempat Kejadian (PKTK) mendapati pengamal media beransur pulang secara berperingkat.Operasi pencarian yang memasuki hari keenam hari ini berjaya menemukan satu mayat lelaki dewasa pada 11.16 pagi tadi di sektor B (kem Farmview).Tragedi tanah runtuh yang berlaku pada 2.42 pagi Jumaat lepas di tapak perkhemahan itu setakat ini menyaksikan 61 orang selamat, 26 terkorban dan tujuh lagi masih hilang daripada keseluruhan 94 mangsa.- BERNAMA


Jumlah mangsa banjir di Terengganu, Kelantan menurun

KUALA LUMPUR, 21 Disember- Jumlah mangsa banjir yang ditempatkan di pusat pemindahan sementara (PPS) di Terengganu dan Kelantan merekodkan penurunan, manakala jumlah mangsa di Pahang, Perak dan Johor kekal setakat malam ini.Di Terengganu, Sekretariat Jawatankuasa Pengurusan Bencana Negeri (JPBN) memaklumkan jumlah mangsa banjir terus menunjukkan penurunan dengan 36,180 orang masih berlindung di 261 PPS di lapan daerah membabitkan Kemaman, Besut, Hulu Terengganu, Dungun, Kuala Nerus, Setiu, Kuala Terengganu dan Marang, berbanding 38,574 orang petang tadi.

Di Kelantan, Sekretariat JPBN memaklumkan jumlah mangsa banjir di 116 PPS di lapan jajahan meliputi Tumpat, Pasir Mas, Tanah Merah, Kuala Krai, Machang, Pasir Puteh, Kota Bharu dan Bachok turut merekodkan penurunan kepada 30,551 orang malam ini berbanding  31,584 orang petang tadi.Perdana Menteri Datuk Seri Anwar Ibrahim turut berkesempatan mengadakan lawatan di PPS Sekolah Menengah Kebangsaan Tengku Panglima Raja, Pasir Mas.Di Pahang, Sekretariat JPBN memaklumkan jumlah mangsa banjir malam ini kekal dengan 30 orang.Jabatan Pengairan dan Saliran (JPS) pula melaporkan paras air Sungai Keratong, di Rompin kekal melepasi tahap bahaya, manakala di Maran, Sungai Pahang (Lubuk Paku) dan Sungai Luit (Kampung Subuh) serta Sungai Pahang di Paloh Hinai, Pekan, masih melebihi tahap amaran.Di Johor Sekretariat JPBN dalam kenyataan memaklumkan jumlah mangsa banjir di Segamat kekal 48 orang malam ini, manakala di PERAK Sekretariat JPBN memaklumkan jumlah mangsa juga kekal dengan 26 orang.- BERNAMA


Bantuan RM1 juta kepada penduduk terjejas banjir disalur tabung bencana KKD

PUTRAJAYA, 21 Disember- Bantuan RM1 juta akan disalur kepada penduduk terjejas banjir menerusi tabung bencana Kementerian Komunikasi dan Digital (KKD). Menurut Menterinya, Fahmi Fadzil pihaknya akan berurusan dengan agensi yang berkaitan untuk mengenal pasti penduduk terkesan yang boleh dibantu.Jelasnya, sejak tabung bencana itu diwujudkan pada Disember tahun lalu, 6.15 juta ringgit berjaya dikumpul hasil sumbangan agensi dan rakan strategik. "Ketika ini ini kita masih punyai jumlah sebanyak 4.2 juta ringgit dalam bentuk tunai serta barangan dari syarikat telkomunikasi digi dan syarikat lain yang bernilai RM500,000."Jadi bentuk sumbangan adalah secara tunai bagi isi rumah yang terkesan dan kita juga menyediakan seperti kita lihat tadi kotak barnagan makanan dan keperluan bernilai RM200setiap satu," kata Fahmi dalam sidang media selepas melakukan tinjauan persediaan bantuan bencana banjir kementeriannya di sini.Pihaknya juga akan menyediakan khidmat sukarelawan bagi tujuan gotong-royong dan pembersihan kediaman penduduk terjejas banjir di lokasi yang akan diumumkan kelak.

(Fahmi selepas melakukan tinjauan persediaan bantuan bencana banjir kementeriannya)


PUTRAJAYA, 21 Disember- Kuasa kawal selia bekalan gas di Sabah dipindahkan kepada kerajaan negeri, kata Perdana Menteri, Datuk Seri Anwar Ibrahim.Menurut beliau, perkara itu diputuskan selari dengan komitmen kerajaan perpaduan untuk memartabatkan Perjanjian Malaysia 1963 (MA63)."Umpamanya hari ini untuk gas, kita pindahkan kuasa kawal selia bekalan gas yang dahulunya peringkat Petronas, persekutuan, dipindahkan kepada kerjaan negeri Sabah. Tentunya tarikh pelaksanaan itu menunggu perkenan Agong. Kelulusan Jemaah Menteri dipakai hari ini," kata Anwar.Perdana Menteri menjelaskan, dengan pemindahan ini, kuasa menetapkan harga serta perjanjian baharu dapat dilaksanakan di peringkat negeri.

(Datuk Seri Anwar Kawal selia gas Sabah diserah kepada kerajaan negeri/BERNAMA)


Penduduk terjejas banjir terima kunjungan PM

KELANTAN, 21 Disember- Penduduk terjejas banjir di PPS Sekolah Menengah Kebangsaan Tengku Panglima Raja, Pasir Mas, terharu menerima kunjungan Perdana Menteri, Datuk Seri Anwar Ibrahim, hari ini.  Menurut penduduk, kesudian pemimpin nombor satu negara meninjau keadaan mereka, memberi kelegaan dan membuka ruang bagi mereka menyuarakan masalah yang dihadapi.

(Perdana Menteri, Datuk Seri Anwar Ibrahim)

Penduduk menyifatkan lawatan Perdana Menteri sebagai tanda keprihatinan dan kecaknaan beliau kepada nasib mereka. “Terima kasih pada Datuk Seri Anwar hadir ke Sekolah Panglima Raja di Pasir Mas perasaan gembira kami semua orang kampung di sini kerana Perdana Menteri turun juga ke sini. Terima kasih banyak-banyak PM," kata penduduk, Mat Din Mat Zain di sini. “Saya berasa gembira apabila Perdana Menteri hendak turun ke kawasan banjir ini. Kami rasa susah hati dengan situasi banjir ini," kata penduduk, Sharifah Fatimah Syed Abu Bakar  Terdahulu Datuk Seri Anwar tiba di negeri itu sekitar pukul 4:30 petang tadi bagi meninjau sendiri keadaan banjir dan melawat penduduk terjejas.  Beliau diiringi isteri, Datuk Seri Dr Wan Azizah Wan Ismail yang dijadualkan ke acara yang berasingan.  Dalam siri lawatan kerja ke Kelantan, Perdana Menteri, turut meninjau ke kawasan terjejas banjir di Bandar Baru Apam Putera, Pasir Mas, kemudian tiba di PPS SMK Tengku Panglima Raja sekitar 5.40 petang tadi.


Perak setuju bentuk Jawatankuasa Perundingan pertahan kestabilan politik

IPOH, 21 Disember - Kepimpinan Pakatan Harapan (PH) dan Barisan Nasional (BN) Perak bersetuju membentuk Jawatankuasa Perundingan dalam memastikan agenda kestabilan kerajaan negeri yang dibentuk hasil persefahaman antara kedua-dua gabungan itu sentiasa dipertahankan. Pengerusi PH Perak Datuk Seri Dr Mujahid Yusof dan Pengerusi BN negeri Datuk Seri Saarani Mohamad dalam kenyataan bersama berkata, pembentukan jawatankuasa tersebut bagi menjunjung titah Sultan Perak, Sultan Nazrin Muizzuddin Shah supaya kestabilan politik sentiasa disuburkan demi menjamin kemakmuran ekonomi dan kesejahteraan rakyat. “Sehubungan itu, jawatankuasa tersebut telah mengadakan mesyuarat pertamanya semalam dengan dipengerusikan Saarani dan Mujahid serta dihadiri pemimpin parti-parti komponen PH dan BN Perak,” katanya.Berikut adalah ketetapan penting yang dicapai kedua-dua parti berkenaan:Memastikan Kerajaan Negeri Perak kekal stabil untuk menyempurnakan sepenuhnya penggal pentadbiran dengan berganding bahu menjunjung keluhuran Perlembagaan dan Undang-Undang Tubuh Negeri Perak.

Memastikan agenda kebajikan rakyat sentiasa didahulukan melalui penyuburan nilai-nilai perpaduan dalam kalangan rakyat di bawah kepimpinan Menteri Besar serta pasukan pentadbirannya.Memakmurkan Perak dengan kegiatan ekonomi yang pesat serta menjana pendapatan negeri melalui amalan pentadbiran kerajaan yang bersih, telus, adil dan bertanggungjawab kepada rakyat tanpa mengira kaum dan agama.Memperkukuh dan memanfaatkan saluran media di semua platform secara lebih berkesan bagi menyampaikan maklumat kepada warga Perak khususnya dan umumnya rakyat Malaysia mengenai dasar dan pencapaian Kerajaan Negeri Perak.Memelihara keharmonian hubungan antara parti di semua peringkat bagi menjayakan dan melicinkan perjalanan pentadbiran negeri di peringkat akar umbi.PH dan BN menjalin kerjasama membentuk kerajaan negeri selepas masing-masing mendapat 24 serta sembilan kerusi pada Pilihan Raya Umum ke-15 (PRU15) manakala Perikatan Nasional (PN) memperoleh 26 kerusi.


Pelantikan semula Ahmad Jazlan sebagai pengerusi FELCRA ditangguhkan - PM

(Datuk Seri Anwar dalam sidang media selepas mempengerusikan mesyuarat Kabinet)

PUTRAJAYA, 21 Disember- Pelantikan semula bekas Ahli Parlimen Machang Datuk Ahmad Jazlan sebagai Pengerusi Felcra yang diumumkan Timbalan Perdana Menteri Datuk Seri Ahmad Zahid Hamidi pada 16 Dis lepas, ditangguhkan, kata Perdana Menteri Datuk Seri Anwar Ibrahim.

"Memang sudah dimaklumkan kepada timbalan perdana menteri (Ahmad Zahid) dan ditangguhkan," katanya dalam sidang media selepas mempengerusikan mesyuarat Kabinet di sini hari ini.Terdahulu Anwar ditanya sama ada pelantikan semula Ahmad Jazlan sebagai Pengerusi Felcra dilihat melanggar arahan Kabinet setelah diputuskan pengerusi dan ahli lembaga pengarah lantikan politik dalam badan berkaitan kerajaan ditamatkan perkhidmatan dengan serta merta pada 15 Dis lepas.Pada 16 Dis lepas, Ahmad Zahid memaklumkan pelantikan semula Ahmad Jazlan sebagai Pengerusi Felcra selepas mengambil kira kehendak perwakilan Koperasi Peserta-Peserta Malaysia Bhd.Anwar dalam pada itu berkata terdapat kekeliruan mengenai soal lantikan politik dalam badan berkaitan kerajaan."Cuma ada kekeliruan, saya tidak pernah menyatakan bahawa tidak boleh mana-mana orang terlibat politik itu menjadi pengurusan, tetapi (sebaliknya) mesti terikat dengan syarat-syarat, dan mesti ada kelayakan dalam bidang berkenaan," katanya.Anwar berkata mungkin ada beberapa tokoh politik atau ahli Parlimen yang akan ditugaskan, tetapi kerajaan menetapkan kaedah tentang tahap keupayaan dan profesionalism serta soal pretasi sebelumnya, pematuhan kepada peraturan dan tatakelola yang ditetapkan.Ditanya sama ada kerajaan akan mengeluarkan garis panduan berkaitan lantikan politik, beliau berkata kerajaan membuat keputusan menghentikan semua lantikan politik bagi memberi ruang untuk menilai prestasi supaya mereka yang dilantik kelak tunduk kepada garis panduan yang ditetapkan."Saya menangguhkan hal ini kerana ada isu-isu umpamanya syarikat induk hadapi masalah kewangan tetapi syarikat kecil keuntungan besar dan beri bonus besar, hal-hal ini harus kita cerakin dalam peraturan dan garis panduan," katanya. -BERNAMA


Pakej Perpaduan Prabayar Internet: Separuh harga, kelajuan tiga kali ganda

PUTRAJAYA, 21 Disember- Pakej Perpaduan Prabayar Internet mudah alih akan diperkenalkan pada Februari tahun depan dengan harga serendah RM30.Pakej separuh harga itu ditawarkan dengan kelajuan tiga kali ganda.Menteri Komunikasi dan Digital, Fahmi Fadzil berkata Pakej Perpaduan Prabayar Internet mudah alih sebahagian komitmen kerajaan untuk mengurangkan kos sara hidup khusus untuk golongan belia, Orang Kurang Upaya (OKU), warga emas dan veteran.Pakej disediakan lima syarikat penyedia perkhidmatan telekomunikasi iaitu Celcom, Digi, Maxis, U Mobile, Telekom Malaysia dan YTL Communications. "Data tersebut dapat menampung penggunaan perkhidmatan sembang (chat) dan panggilan (voice call) serta penggunaan aplikasi dalam talian bagi aktiviti harian seperti pembelian dalam talian, penghantaran makanan, tempahan, urusan perbankan dan pembayaran, carian internet dan navigasi serta berita dan maklumat," kata beliau.Pakej menawarkan peningkatan kelajuan Internet mudah alih ke 3Mbps dengan kuota dinaikkan kepada 30GB untuk tempoh enam bulan.Pakej Perpaduan Prabayar Internet mudah alih merupakan pakej asas yang disediakan dan terpulang kepada penyedia perkhidmatan untuk menawarkan nilai tambah.

(Fahmi (kanan) ketika sidang media selepas mengadakan tinjauan bilik bantuan operasi bencana banjir Kementerian Komunikasi dan Digital/BERNAMA)


Wan Azizah lawat keluarga tiga beradik maut terkena renjatan elektrik

TUMPAT, 21 Disember - Isteri Perdana Menteri Datuk Seri Dr Wan Azizah Wan Ismail hari ini meluangkan masa melawat keluarga tiga beradik perempuan yang meninggal dunia akibat terkena renjatan elektrik ketika banjir, Isnin lepas.Dr Wan Azizah yang juga Pengerusi Majlis Penasihat PKR tiba di rumah keluarga mangsa pada 6.30 petang di Kampung Bendang Surau, Morak.Beliau meluangkan masa 30 minit bertanya khabar dan menzahirkan rasa sedih ke atas kejadian itu. Ketika ditemui pemberita, Dr Wan Azizah berkata beliau dimaklumkan ketiga-tiga mangsa dikategorikan sebagai mangsa banjir dan layak diberikan pampasan.“Alhamdulillah mereka sekeluarga kuat menghadapi kehilangan ini dan kita harapkan pihak berwajib dapat menitikberatkan mengenai prasarana dan persekitaran iaitu aspek keselamatan dalam apa jua situasi.“Kejadian seumpama ini diharap tidak berulang lagi di masa hadapan,” katanya.

(Wan Azizah Wan (kanan) bertanyakan khabar kepada ibu bapa mangsaMohd Nadzir Mohamad, 67, (dua, kiri) dan Zainun Sulaiman, 62, (kiri)sewaktu menziarahi keluarganya di Kampung Bendang Surau dekat Morak)

Sebelum ini, media melaporkan tiga beradik perempuan maut akibat terkena renjatan elektrik di sebuah rumah yang mengalami banjir.Sementara itu, bapa kepada tiga beradik itu, Mohd Nadzir Mohamed, 67, berkata ahli keluarganya berterima kasih dan syukur atas kunjungan banyak pihak termasuk isteri pemimpin nombor satu negara.“Terima kasih kepada semua yang hadir menziarahi dan turut mendoakan yang baik-baik buat ketiga-tiga anak perempuan saya sama ada yang mengenali atau tidak.Kehadiran banyak pihak dengan memberikan pelbagai bantuan serta sumbangan ini, terus terdetik dalam hati di sebalik ujian ini ada rahmat yang tidak terduga,” katanya. - BERNAMA


40 premis di Selangor kekurangan bekalan telur ayam

(Pengarah KPDN Selangor Mohd Zuhairi Mat Radey)

KAPAR, 21 Disember- Sebanyak 40 premis jualan barangan keperluan asas di Selangor didapati mengalami kekurangan bekalan telur ayam menerusi Ops Terjah oleh Kementerian Perdagangan Dalam Negeri dan Kos Sara Hidup (KPDN) negeri itu, sejak 17 Dis hingga semalam.Pengarah KPDN Selangor Mohd Zuhairi Mat Radey berkata ia dikesan hasil pemeriksaan ke atas 110 premis membabitkan pasar awam, pasar mini, kedai runcit, gerai penjaja kecil dan kedai makan di negeri itu. Beliau berkata tiga premis turut dikesan mengalami kekurangan bekalan ayam, manakala 26 premis dikenal pasti kurang bekalan minyak masak paket bersubsidi dan hanya sebuah premis tidak mempunyai stok minyak tersebut."Kami mendapati bekalan telur ayam dan minyak masak paket bersubsidi kebanyakannya berkurangan di Petaling Jaya, bagaimanapun bekalan barangan keperluan asas lain seperti minyak masak botol dan tepung gandum stabil," katanya kepada pemberita selepas Ops Terjah di sebuah pasar raya, di sini hari ini.Menurutnya fokus utama Ops Terjah adalah terhadap barangan tumpuan pengguna seperti gula, minyak masak, tepung gandum, beras, barang basah (termasuk ayam dan telur ayam) serta barang untuk membuat kuih-muihBeliau berkata KPDN Selangor juga menggunakan sistem mekanisme lampu isyarat bagi memantau bekalan barangan keperluan asas seperti ayam, telur ayam dan minyak masak.“Sistem tersebut menggunakan kod warna hijau (bekalan cukup), kuning (kurang bekalan) dan merah (tiada bekalan) bagi memudahkan kami mengambil tindakan menyeluruh sekali gus memastikan bekalan keperluan tersebut tidak terjejas disebabkan faktor tertentu," katanya.- BERNAMA


Kes demam denggi di Pulau Pinang meningkat

GEORGE TOWN, 21 Disember - Kes demam denggi di Pulau Pinang merekodkan peningkatan 248.1 peratus iaitu 1,347 kes dicatatkan sejak Januari hingga 17 Disember lepas berbanding tempoh sama tahun lalu iaitu hanya 387 kes.Pengarah Kesihatan Pulau Pinang, Datuk Dr Ma'arof Sudin dalam satu kenyataan berkata satu kematian dilaporkan pada tahun ini manakala jumlah kes pada tahun ini lebih rendah berbanding jumlah kes sebelum pandemik COVID-19 pada 2019, iaitu sebanyak 4,061 kes direkodkan, ketika itu penurunan sebanyak 66.8 peratus.Pihaknya telah menjalankan pelbagai aktiviti kawalan dan pencegahan untuk semua kes dan wabak denggi yang dilaporkan bagi memutuskan rantaian jangkitan."Sebagai contoh, aktiviti kawalan vektor yang melibatkan pemeriksaan premis, semburan kabus, penghapusan tempat pembiakan, dan pendidikan kesihatan dijalankan untuk setiap kejadian kes tunggal atau wabak,'' kata Dr Ma'arof.

Menurutnya sehingga 17 Disember lepas, 484,640 premis telah diperiksa dan 905 kompaun di bawah Akta Pemusnahan Serangga Pembawa Penyakit (APSPP) 1975 (Akta 154) dengan nilai RM452,500 telah dikeluarkan kepada pemilik premis yang dijumpai terdapat pembiakan nyamuk aedes.Dr Ma'arof berkata, bagi memastikan demam denggi tidak terus merebak dan mengancam kesihatan penduduk, seluruh lapisan masyarakat perlu bersama-sama memikul tanggungjawab antaranya bekerjasama membersihkan kawasan persekitaran masing-masing.


Pegawai LHDN rugi lebih RM500,000 ditipu tukang tilik

PULAU PINANG, 21 Disember- Seorang tukang tilik warga India dihadapkan ke Mahkamah Majistret Bukit Mertajam, atas pertuduhan menipu sehingga mangsa mengalami kerugian lebih RM500,000 antara Mac hingga Oktober lalu. Tertuduh, N. Prakash, 24 tahun, bagaimanapun mengaku tidak bersalah ketika pertuduhan dibacakan dalam bahasa Tamil di hadapan Majistret Mohd. Harith Mohd Mazlan.

(Tertuduh, N. Prakash, 24 tahun mengaku tidak bersalah)

Mengikut pertuduhan, tertuduh didakwa menipu seorang Pegawai Lembaga Hasil Dalam Negeri berusia 59 tahun dengan memperdayakan mangsa bahawa tertuduh boleh mengubat penyakit dan menilik nasib sehingga mangsa menyerahkan wang berjumlah RM516,450. Kesalahan tersebut dilakukan di sebuah rumah di Nombor 20, Lorong Perda Selatan 2, Bandar Perda, Bukit Mertajam antara 23 Mac hingga 18 Oktober 2022. Tertuduh didakwa mengikut Seksyen 420 Kanun Keseksaan sabit kesalahan boleh dihukum penjara maksimum 10 tahun dan boleh dikenakan sebat dan boleh dikenakan denda jika sabit kesalahan. Pendakwaan dikendalikan Timbalan Pendakwaraya, Nurul Nadia Jamal, manakala tertuduh diwakili peguam, R. Kumarappan. Hakim Mohd Harith membenarkan tertuduh diikat jamin RM8,000 dengan dua orang penjamin rakyat tempatan. Tertuduh juga dikehendaki menyerahkan pasport dan melapor diri di balai polis berdekatan pada setiap Isnin, dua minggu sekali. Mahkamah menetapkan 31 Januari ini sebagai tarikh sebutan semula kes bagi serahan dokumen.


KPDN Tawau tahan 3 lelaki dan rampas minyak diesel bersubsidi

TAWAU, 21 Disember - Tiga lelaki tempatan ditahan serta 23,800 liter minyak diesel bersubsidi dirampas dalam serbuan di kawasan Jalan Air Panas, di sini, semalam, kata Ketua Pegawai Penguatkuasa Kementerian Perdagangan Dalam Negeri dan Kos Sara Hidup (KPDN) Tawau, Sam Aminudin dalam satu kenyataan.Sam berkata, menerusi serbuan kira-kira pukul 3.00 petang itu, tiga lelaki berkenaan berusia antara 30 hingga 40 tahun sedang melakukan pemindahan minyak diesel daripada lori tangki ke dalam sebuah tangki besi yang diubah suai di stor penyimpanan haram minyak diesel bersubsidi."Rampasan bernilai RM284,320 dilakukan membabitkan tiga lori, minyak diesel, tujuh unit hos, sebuah kompresor, sebuah tangki besi diubah suai berkapasiti 6,000 liter serta empat unit tong dram yang setiap satu berkapasiti 200 liter," katanya.Sam berkata kes disiasat mengikut Seksyen 20(1) Akta Kawalan Bekalan 1961 dan sabit kesalahan boleh dikenakan hukuman denda sehingga RM1 juta atau penjara tidak melebihi tiga tahun atau kedua-duanya sekali.

Dalam pada itu, beliau berkata orang ramai yang mempunyai maklumat mengenai aktiviti penyelewengan barang kawalan dan bersubsidi boleh menyalurkan aduan kepada pihak kementerian melalui aplikasi WhatsApp di talian 019-2794317.Katanya, ia juga boleh disalurkan menerusi portal (e-aduan.kpdnhep.gov.my), emel (This email address is being protected from spambots. You need JavaScript enabled to view it.) atau menghubungi talian bebas tol 1-800-886-800.


95 MHPSS digerakkan, beri sokongan kepada penduduk terjejas banjir

KUANTAN, 21 Disember - Jabatan Kesihatan Negeri Pahang (JKNP) menggerakkan seramai 95 Pasukan Sokongan Kesihatan Mental (MHPSS) ke Pusat Pemindahan Sementara (PPS) yang dibuka di negeri itu.Pengarahnya, Datuk Dr. Nor Azimi Yunus berkata, pasukan itu berperanan memberikan sokongan psikososial bukan hanya kepada penduduk terjejas banjir, malah kepada petugas barisan hadapan bagi mengurangkan tekanan mereka ketika menjalankan tugas.  "Dan sehingga kini, pasukan 'mental health dan psychosocial support services' (MHPSS) telah pun memberikan sokongan psikososial kepada 356 mangsa banjir dan kepada 29 barisan hadapan kita setakat ini hingga 20 Disember 2022. Jadi antara aktiviti psikososial yang telah kita berikan adalah seperti mengadakan relaksasi, terapi seni dan psiko pendidikan kepada mereka," kata Dr. Nor Azimi di sini.

(Dr. Nor Azimi bercakap dalam sidang media selepas meninjauPusat Pemindahan Sementara (PPS), di sini)

Sementara itu, Dr. Nor Azimi memaklumkan JKNP turut menubuhkan 272 pasukan khas terdiri daripada 149 pasukan perubatan dan 123 pasukan kesihatan bagi menjamin tahap kesihatan penduduk terjejas dan persekitaran PPS, berada dalam keadaan baik.  Bagaimanapun menurutnya, setakat ini hanya 70 pasukan perubatan dan 67 pasukan kesihatan yang digerakkan di semua PPS yang dibuka.  Sekiranya banjir buruk kembali melanda, pihak JKNP telah bersedia untuk menggerakkan kesemua 272 pasukan petugas itu, bersama aset.


Anggota bomba mencukupi hadapi situasi banjir - KP JBPM

NEGERI SEMBILAN, 21 Disember- Jumlah pegawai dan anggota Jabatan Bomba dan Penyelamat Malaysia (JBPM) mencukupi dalam menghadapi situasi banjir terutama di negeri-negeri Pantai Timur. Ketua Pengarah JBPM, Datuk Seri Mohamad Hamdan Wahid  berkata,  sejumlah 18,053 anggota termasuk Pegawai Bomba Sukarela telah bersiap siaga dan ketika ini memfokuskan kepada kawasan yang terkesan banjir.

(Ketua Pengarah JBPM, Datuk Seri Mohamad Hamdan Wahid)

Sekiranya masih tidak mencukupi, keanggotaan daripada JBPM negeri yang berdekatan akan digerakkan. Malah, cuti anggota di negeri yang terkesan banjir juga sudah dibekukan bagi mempersiap mereka untuk gerak kerja menyelamat. "Dari segi keanggotaan kita mencukupi namun kita telah atur gerak kerja sekiranya keanggotaan yang shift 12 jam ini tidak cukup kita akan tukar kepada shift 24 jam jadi jumlah tambah pada masa sama yang mana bertugas pada waktu pejabat kita ditempatkan semula," kata Ketua Pengarah JBPM, Datuk Seri Mohamad Hamdan Wahid Beliau ditemui ketika melakukan lawatan kerja ke pejabat JBPM Negeri Sembilan di Seremban Dua.  Pada majlis sama, Datuk Seri Mohammad Hamdan turut menyampaikan Sijil Penghargaan Hero Bomba kepada Muhammad Zulfikal Asmadi,14 tahun, yang berjaya menyelamatkan nyawa seorang kanak-kanak perempuan yang hampir lemas di Pantai Penunjuk, Kijal, Terengganu pada 16 Disember lalu.


Bilangan penduduk terjejas Terengganu berkurangan

KUALA TERENGGANU, 21 Disember - Jumlah penduduk terjejas banjir di Terengganu menunjukkan sedikit penurunan, setakat pukul 4.00 petang tadi.Menerusi kenyataan Sekretariat Jawatankuasa Pengurusan Banjir Negeri, ia melibatkan 38,574 orang daripada 104,0 093 keluarga membabitkan lapan daerah di 277 Pusat Pemindahan Sementara (PPS). Berbanding angka sebelum ini iaitu 40,453 penduduk melibatkan 11,167 keluarga di 286 PPS pada tengah hari tadi.  Daerah Kemaman masih lagi mencatatkan angka tertinggi iaitu seramai 9,068 orang daripada 2,430 keluarga yang ditempatkan di 27 PPS.  Diikuti Besut, 6,852 penduduk, Hulu Terengganu 6,070 orang, dan Dungun 5,158 orang.

Manakala daerah Setiu 3,349 penduduk, Kuala Nerus 3,822 orang, Kuala Terengganu 2,668 orang dan Marang 1,387 orang.


Amaran hujan berterusan di Terengganu, Pahang, Johor dan Kelantan sehingga Khamis

KUALA LUMPUR, 21 Disember- Jabatan Meteorologi (MetMalaysia) hari ini mengeluarkan amaran hujan berterusan di Terengganu, Pahang, Johor dan Kelantan yang dijangka berlaku sehingga esok.MetMalaysia dalam kenyataan berkata hujan lebat berterusan (peringkat buruk) diramalkan berlaku di Terengganu melibatkan kawasan Hulu Terengganu, Marang, Dungun dan Kemaman; Kuantan, Pekan dan Rompin di Pahang; serta Kluang, Mersing, Kulai, Kota Tinggi dan Johor Bahru di Johor.Hujan berterusan (peringkat waspada) pula dijangka berlaku di Kelantan; Terengganu (Besut, Setiu, Kuala Nerus dan Kuala Terengganu); Pahang (Jerantut dan Maran) serta Johor (Segamat, Batu Pahat dan Pontian).MetMalaysia turut meramalkan hujan berterusan dijangka berlaku di Sarawak melibatkan kawasan Kuching, Serian, Samarahan, Sri Aman, Betong, Sarikei, Sibu, Mukah, Miri (Subis, Beluru, Miri dan Marudi) dan Limbang dari Jumaat hingga Sabtu ini.Hujan berterusan juga dijangka berlaku di Sabah melibatkan kawasan pedalaman (Sipitang, Kuala Penyu dan Beaufort), Pantai Barat, Sandakan (Telupid, Kinabatangan, Beluran dan Sandakan) dan Kudat, serta Wilayah Persekutuan Labuan dari Jumaat hingga Isnin ini.


Program Skim Bantuan Perubatan HIV, tingkatkan rawatan pesakit asnaf

KUALA LUMPUR, 21 Disember- Yayasan AIDS Malaysia (MAF) komited membantu mengakhiri epidemik AIDS menjelang tahun 2030. Statistik menunjukkan 42% individu yang diagnosis dengan HIV tidak menjalani rawatan. Sehubungan itu, MAF bekerjasama dengan Majlis agama Islam Wilayah Persekutuan (MAIWP) untuk perlaksanaan Program Skim Bantuan Perubatan HIV. Pengerusinya, Professor Datuk Dr. Adeeba Kamarulzaman menjelaskan menerusi program tersebut, MAIWP menyumbang RM210,000 bagi membiayai ubat-ubatan 'antiretroviral'.Sumbangan bakal memberi manfaat kepada 25 asnaf yang hidup dengan HIV/AIDS.

"Rawatan ini akan memusnahkan kuman-kuman dan tidak membenarkan kuman-kuman baru untuk membiak. Jadi bila kita menurunkan jumlah virus dalam badan pesakit, daya tahan badan mereka akan pulih dan mereka tidak akan menghidap penyakit komplikasi lain seperti penyakit berjangkit," katanya kepada pemberita pada majlis perasmian Skim Bantuan Perubatan HIV dengan kerjasama MAIWP di Kuala Lumpur.


Melaka sasar pelaburan bernilai RM6 bilion pada 2023 - EXCO

BATU BERENDAM, 21 Disember- Melaka berjaya capai sasaran RM5 bilion pelaburan sepanjang tahun ini.  Exco Pelaburan, Perindustrian, Pembangunan Koperasi dan Usahawan Melaka, Datuk Seri Ab Rauf Yusoh berkata, untuk itu kerajaan negeri akan menambah RM1 bilion lagi sekali gus menjadikan sasaran pelaburan pada tahun 2023 adalah sebanyak RM6 bilion. Tambahnya, pembukaan kawasan-kawasan perindustrian baharu antara fokus lain pelaburan negeri Melaka dalam membawa masuk pelabur asing ke negeri itu.  Sektor automotif, pusat data dan juga pembuatan gelas antara produk pelaburan terbesar di Melaka."Untuk mengoptimumkan modal pelaburan di Melaka ini amat sederhana kerana kita dapat membekalkan tenaga kerja. Kerajaan Melaka telah pun menyediakan kemudahan asas untuk anak-anak muda terlibat dalam bidang sokongan industri ini.

Kita ada 36 institusi TVET yang telah disediakan oleh kerajaan sebagai penyediaan industri sokongan yang masuk berkembang di dalam negeri Melaka ini," kata Ab Rauf kepada media selepas membuat lawatan kerja di sebuah kilang di Kawasan Perindustrian Batu Berendam, Melaka.

Mengulas lanjut katanya, satu pusat data terbesar juga akan dibangunkan di Ayer Keroh dengan jumlah pelaburan sebanyak RM3 bilion. Beliau turut berkata akan mengadakan lawatan kerja ke luar negara seperti Jerman, Jepun dan Korea Selatan pada tahun depan bagi membawa masuk pelaburan dari negara berkenaan ke negeri Melaka sekali gus merealisasikan sasaran pelaburan tersebut.

(Exco Pelaburan, Perindustrian, Pembangunan Koperasi dan Usahawan Melaka, Datuk Seri Ab Rauf Yusoh ditemuiselepas membuat lawatan kerja di sebuah kilang di Kawasan Perindustrian Batu Berendam, Melaka)


Mayat lelaki berpelukan dengan anjing ditemukan

BATANG KALI, 21 Disember- Susulan satu mayat lelaki ditemukan di lokasi pencarian tragedi tanah runtuh tapak perkhemahan Father's Organic Farm, Batang Kali pada 11.16 pagi tadi turut ditemui berpelukan dengan seekor anjing. Namun, menurut Penolong Pengarah Bahagian Operasi Kebombaan dan Penyelamat (JBPM) Selangor, Hafisham Mohd Noor mengesahkan penemuan mayat di Sektor B (Farm View) itu adalah bersama dua ekor anjing.

(Penolong Pengarah Bahagian Operasi Kebombaan dan Penyelamat (JBPM) Selangor, Hafisham Mohd Noor)

"Ini kita jumpa di sektor C yang kita tumpukan tapi di sektor ini kita letak satu jentolak dan alhamdulilah, pencarian sehingga hari ini, 'wipe&flash' kemungkinan besar dia berkhemah di sektor A cuma dibawa tanah runtuh pergi ke sektor B jadi saya percaya sektor B ini mangsa dah tiada di situ jadi kita tumpu pada sektor C & A," katanya Tambahnya, berdasarkan maklumat awal mengatakan mangsa tersebut ke lokasi bersama tiga ekor anjing. Seekor anjing lagi masih belum ditemui.  Dalam sidang media yang sama, Ketua Polis Daerah Hulu Selangor merangkap Komander Operasi Bencana Batang Kali, Hafisham Mohd Noor juga berkata pihaknya masih mengenal pasti bangsa dan anggaran umur mangsa itu.  "Seperti yang saya kata tadi kita masih mengenalpasti anggaran umur jadi kita telah hantar ke hospital sungai buloh bagi proses bedah siasat," kata Ketua Polis Daerah Hulu Selangor merangkap Komander Operasi Bencana Batang Kali, Superintendan Suffian Abdullah.Tambahnya, manakala dua bangkai anjing tersebut telah dihantar kepada jabatan perkhidmatan veterinar.  Tragedi tanah runtuh pada 2.42 pagi Jumaat lalu di tapak perkhemahan itu, setakat ini menyaksikan 61 org selamat, 26 nyawa terkorban dan tujuh lagi mangsa masih hilang daripada keseluruhan 94 mangsa yang terlibat.


KUALA LUMPUR, 21 Disember- Pakej Perpaduan Prabayar Internet Mudah Alih dilancar dengan harga lebih rendah untuk golongan belia, B40, orang kurang upaya (OKU), warga emas dan veteran.Menteri Komunikasi dan Digital, Fahmi Fadzil berkata menerusi pakej tersebut pengguna akan dapat menikmati penurunan harga pakej telekomunikasi bagi langganan prabayar Internet mudah alih berbanding pakej semasa di pasaran pada Februari 2023.Menerusi kenyataan beliau memaklumkan, pakej tersebut bertujuan untuk mengurangkan kos sara hidup golongan sasar untuk memiliki perkhidmatan Internet yang merupakan utiliti asas yang diperlukan oleh rakyat.

(Menteri Komunikasi dan Digital, Fahmi Fadzil)

"Penurunan harga ini meliputi langganan pakej prabayar yang disediakan oleh lima syarikat penyedia perkhidmatan telekomunikasi iaitu CelcomDigi, Maxis,U Mobile, Telekom Malaysia (TM) dan YTL Communications."Pakej Perpaduan dengan harga RM30 ini menawarkan peningkatan kelajuan Internet mudah alih daripada 1Mbps ke 3Mbps dengan kuota dinaikkan daripada 20GB untuk tiga bulan (90 hari) kepada 30GB untuk tempoh lebih lama iaitu selama enam bulan (180 hari).

"Pengguna menikmati penjimatan harga sebanyak 50% berbanding pakej sedia ada iaitu dari RM10 sebulan kepada hanya RM5 sebulan", katanya.Beliau yakin usaha yang dilaksanakan oleh Kementerian Komunikasi dan Digital (KKD) dengan kerjasama strategik syarikat-syarikat penyedia perkhidmatan tersebut adalah sejajar dengan hasrat Kerajaan Perpaduan untuk mengurangkan kos sara hidup dan pada masa yang sama memastikan kesalinghubungan digital yang menyeluruh."Justeru, langkah penurunan harga ini jelas menunjukkan bahawa keperluan rakyat untuk menikmati perkhidmatan telekomunikasi dengan harga lebih murah dan mampu milik diberi perhatian serius oleh Kerajaan Perpaduan. "Inisiatif ini sekali gus memberi peluang kepada lebih ramai pengguna golongan belia, B40, OKU, warga emas serta veteran ATM dan polis untuk mendapatkan perkhidmatan telekomunikasi yang berkualiti serta meningkatkan akses kepada kemudahan tersebut.Pengumuman lanjut mengenai Pakej Perpaduan kepada para pengguna akan dibuat oleh penyedia perkhidmatan dalam masa terdekat.


Kediaman penduduk terjejas banjir yang dipindahkan ke PPS selamat

(Datuk Seri Saifuddin Nasution pada majlis melancarkan Misi Bantuan Banjir Kementeriannya ke Pantai Timur)

PUTRAJAYA, 21 Disember- Kediaman penduduk terjejas banjir yang dipindahkan ke pusat pemindahan sementara (PPS) selamat, itu jaminan Menteri Dalam Negeri, Datuk Seri Saifuddin Nasution Ismail.

Katanya pemantauan menyeluruh terus dilaksana pihak berkuasa."Saya bincang bebebarapa kali dengan Tan Seri IGP kita punya keberadaan. Penduduk terjejas banjir dpindahkan ke PPS mereka tidak perlu bimbang tentang keselamatan tempat tinggal mereka."Belum pun balik ke rumah meraka bimbang keselamatan harta benda mereka. Di situlah kehadiran pasukan polis dikerahkan itu sentiasa berada dalam jaminan perkhidmatan pasukan polis," kata Saifuddin Nasution selepas melancarkan Misi Bantuan Banjir Kementeriannya ke Pantai Timur d sini.Ia melibatkan penyerahan 1,000 bakul makanan kepada penduduk terjejas di PPS SK Alor Pasir, Tanah Merah dan SK Dewan Besar, Machang. Selepas Kelantan, misi bantuan akan digerakkan ke neger-negeri terjejas banjir yang lain.Pelaksanannya, melibatkan kerjasama Yayasan Food Bank Malaysia.

(Datuk Seri Saifuddin Nasution memberi jaminan kediaman penduduk terjejas banjir yang dipindahkan ke PPS selamat)